Παρασκευή 18 Ιούνη 2021\nΗ δική μας ατομική ευθύνη\nΣτη Θέση 43 για το 20ό Συνέδριο διαβάζαμε: «Και για το επόμενο διάστημα μέχρι το 21ο Συνέδριο, παραμένει ως πυρήνας της ιδεολογικής δουλειάς η βαθιά αφομοίωση του Προγράμματος του Κόμματος». Σήμερα, στα 3 κείμενα, με το πρώτο οδηγό στη μελέτη του 2ου και του 3ου κειμένου, εντοπίζονται αδυναμίες, ο πυρήνας των οποίων εστιάζει στη λειψή αφομοίωση του Προγράμματος, άρα και της στρατηγικής του. Αδυναμίες που λειτουργούν στην πράξη ως τροχοπέδη στο κεντρικό ζητούμενο του 21ου Συνεδρίου και αφορούν (Θέση 9) τον διακριτό ρόλο του Κόμματος στις μάζες. Της πειστικής, δηλαδή, ικανότητας προπαγάνδας της δικής μας πρότασης. Είναι ανάγκη να γίνει συνείδηση πως στη διαλεκτική σχέση θεωρίας - πράξης τον πρώτο λόγο έχει η θεωρία, που εξοπλίζει για να μπορείς να προβλέπεις, να εξειδικεύεις, να προσαρμόζεις γρήγορα τη τακτική σου σε απότομες καμπές. Να μη χάνει η πράξη το ταξικό επαναστατικό περιεχόμενο. Γιατί η ιστορική αποστολή της εργατικής τάξης χωρίς το Κόμμα της δεν μπορεί να εκπληρωθεί. Και αυτόν «τον ρόλο του πρωτοπόρου αγωνιστή μπορεί να τον εκπληρώσει μόνο ένα Κόμμα που καθοδηγείται από πρωτοπόρα θεωρία». Ετσι καθόριζε ο Λένιν τη σπουδαιότητα της θεωρίας για την ταξική πάλη της εργατικής τάξης. Η επανάσταση δεν είναι αυθόρμητο γεγονός. Διέπεται από νομοτέλειες, που ο κομμουνιστής/-στρια οφείλει να τις ερμηνεύει επαναστατικά.\nΗ Κεντρική Επιτροπή με θάρρος καταγράφει αδυναμίες που πρέπει να καταπολεμηθούν. Πυξίδα οι κανόνες του λενινιστικού Κόμματος Νέου Τύπου, που αναφέρουν: «Η στάση ενός πολιτικού κόμματος απέναντι στα λάθη του είναι ένα από τα σπουδαιότερα και ασφαλέστερα κριτήρια για τη σοβαρότητα του Κόμματος». Ολο το 1ο κείμενο διαπνέεται από το τσιτάτο αυτό του Λένιν. Να λες με τόλμη τις αδυναμίες σου δεν είναι επικίνδυνο. Επικίνδυνο είναι ο φόβος να τις πεις και να μη βγάζεις από αυτές τα σωστά συμπεράσματα. Για το Κόμμα της επανάστασης, η κριτική και αυτοκριτική είναι δύναμη. Είναι όπλο γερό που βοηθά στην κομμουνιστική διαπαιδαγώγηση, στο ξεπέρασμα αδυναμιών και δυσκολιών. Ξέρουμε ότι «οι μαρξιστές δεν κρύβουν τις προθέσεις τους» (Λένιν).\nΣε γραπτά - ελάχιστα μεν, υπαρκτά δε - στον διάλογο, δεν γίνεται αυτό. Η ατεκμηρίωτη - απαξιωτική προσέγγιση των Θέσεων στοχεύει στη στρατηγική του Κόμματος, χωρίς να έχουν το έντιμο θάρρος να το πουν. Τι στόχο έχει άραγε το αφελές (;) ερώτημα σε γραπτό «...μήπως στις ίδιες τις "επεξεργασίες" βρίσκεται η ρίζα των "συγχύσεων", των "λαθών τακτικής" και των αδυναμιών Μελών και Στελεχών μας»; 'Η ότι «...για ακόμα μια φορά το πρόβλημα εστιάζεται στη σχέση Τακτικής - Στρατηγικής και σε μια αέναη διαδικασία "εξειδίκευσης" γεμάτη αντιφάσεις...». Εννοώντας τι; Αλλο η τακτική, άλλο η στρατηγική; Να μην υποτάσσεται η τακτική στη στρατηγική; Και χωρίς να το λέει, διαπιστώνει «...ως (το) πρόβλημα σε κάθε πτυχή της Κομματικής μας ζωής».\nΑλήθεια, πόσο προσπαθούμε στη μελέτη της διαλεκτικής - υλιστικής αντίληψης της κίνησης της Ιστορίας και της κομμουνιστικής, επιστημονικής ερμηνείας αυτής της κίνησης; Αλλο γραπτό λέει «...η ιστορική πείρα διδάσκει ότι κανένας αγώνας Σωματείου μεγάλος δεν ξεκίνησε έχοντας βάλει εξαρχής το ζήτημα της αμφισβήτησης του Καπιταλιστή ή του Κράτους του», χωρίς να εξηγεί την ιστορική πείρα που το διδάσκει. Συνεχίζει: «...ναι, μας λείπουν οι μεγάλοι μαζικοί αγώνες. Πριν από όλα όμως μας λείπουν οι μικροί καθημερινοί αγώνες (...) σε αυτούς να πρωτοστατήσουν πρέπει οι Κομμουνιστές (...) και για να το κάνουν αυτό δε χρειάζεται να ξέρουν το Μαρξισμό - Λενινισμό, να περιμένουν να μάθουν για να δράσουν». Η συμμετοχή στη δράση διδάσκει μόνο όταν αυτή έχει ταξικό πρόσημο. Αλλιώς είναι «άσφαιρη» και γίνεται βολική για το σύστημα. Ομως εδώ έχουμε και έναν αβασάνιστα επιπόλαιο διαχωρισμό της σχέσης θεωρίας - πράξης και οικονομίας - πολιτικής. Είναι η αποθέωση των μεταρρυθμίσεων, της αντιδιαλεκτικής ερμηνείας της σχέσης μεταρρύθμιση - επανάσταση και της αφομοίωσης της λενινιστικής αντίληψης για το κράτος. Είναι η σταδιοποίηση της εργατικής εξουσίας. Βαρίδια που υπάρχουν ακόμα και μας βαραίνουν. Αξίζει να διαβαστεί απόσπασμα του Μαρξ, γραμμένο το 1865, το οποίο αποτυπώνει το περιεχόμενο του κάθε αγώνα. Εγραφε ο Μαρξ: «Η εργατική τάξη δεν πρέπει να υπερβάλλει την τελική αποτελεσματικότητα των καθημερινών αυτών αγώνων. Δεν θα πρέπει να ξεχνά ότι παλεύει ενάντια στα αποτελέσματα και όχι ενάντια στις αιτίες των αποτελεσμάτων (...) ότι χρησιμοποιεί καταπραϋντικά φάρμακα που, όμως, δεν γιατρεύουν την αρρώστια (...) Θα πρέπει η εργατική τάξη να καταλάβει ότι μαζί με όλες τις αθλιότητες που της επιβάλλει το σημερινό σύστημα, εγκυμονεί ταυτόχρονα και τους υλικούς όρους και τις κοινωνικές μορφές που είναι απαραίτητες για έναν οικονομικό μετασχηματισμό της κοινωνίας».\nΝα λοιπόν ποιο είναι το καθήκον του κομμουνιστή/-στριας. Να αξιοποιήσει τις «αθλιότητες» που «επιβάλλει» το σύστημα, χωρίς καμία κατηγοριοποίηση των αγώνων, αλλά με το τι περιεχόμενο δίνει σ' αυτούς. Χρειάζεται η διαπάλη, ακόμα και η σκληρή, στο Κόμμα; Ναι, και είναι ωφέλιμη όταν στοχεύει στο να μεγαλώσει το μπόι του. Οταν η διαπάλη αμφισβητεί τη στρατηγική και τα Οργανα που τη διαμορφώνουν, τότε γίνεται εχθρική και υπονομεύει τα επαναστατικά χαρακτηριστικά του Κόμματος. Αυτά προς αποφυγή κάθε παρεξήγησης.\nΝα ξέρουμε: Το δικό μας θεωρητικό - ιδεολογικό αδυνάτισμα σημαίνει δυνάμωμα της αστικής ιδεολογίας. Το εργαλείο της μαρξιστικής - λενινιστικής σκέψης πρέπει να χρησιμοποιείται στη πολιτική μας δράση παντού! Γιατί όσο η σημερινή πιεστική κατάσταση στη διαχείριση της καπιταλιστικής κρίσης από το αστικό κράτος θα μεγαλώνει, τόσο θα εντείνεται και ο αυταρχικός κατασταλτικός μηχανισμός. Θα μεγαλώνει, όμως, και η σοσιαλδημοκρατική - ρεφορμιστική - οπορτουνιστική - εθνικιστική πίεση στο Κόμμα της επανάστασης. Η επιτακτική υποχρέωση που θέτουν οι Θέσεις για το ποιοτικό «άλμα» σε θεωρία - ιδεολογία δεν είναι μόνο η ανάγκη να ανταποκριθούμε στη ζωντανή εκλαΐκευση της πολιτικής μας πρότασης στις μάζες. Είναι η προϋπόθεση το Κόμμα να θωρακίζει τον επαναστατικό του χαρακτήρα. Να αναπτύσσεται και να λειτουργεί ως Κόμμα Νέου Τύπου.\nΓια να συγκρουστούμε αποφασιστικά με τις αδυναμίες μας, πρέπει το κομματικό μέλος και ο καθοδηγητής να αφιερώσουν για τον στόχο της επανάστασης «.όχι μόνο τα ελεύθερα βράδια τους αλλά όλη τους τη ζωή» (Λένιν). Τότε θα βρουν δικαίωση του ποιητή τα λόγια: «Ετσι θαρρώ μονάχα θα καλυτερέψουμε σύντροφοι. Και τότες τα ακατόρθωτα θα τα καταφέρουμε τόσο φυσικά και τόσο σίγουρα». Για να μην αναφερθούν ίδιες αδυναμίες στο 22ο Συνέδριο, οι Αποφάσεις του Συνεδρίου πρέπει να γίνουν τα εφόδια εκείνα που θα μας κάνουν να περάσουμε στην πιο μεγάλη ιδεολογικοπολιτική επιθετικότητα, που απαιτεί όμως συμμετοχή και μαχητικότητα, αυταπάρνηση και αυτοθυσία. Εμείς να γεμίσουμε τις κομματικές μας αποσκευές με αντοχές και μπόλικη θυμωμένη απόφαση. Αυτή να είναι η δική μας ατομική ευθύνη.\nΚΟΒ Αργυρούπολης Αττικής του ΚΚΕ\nΤα Μέσα Κοινωνικής Δικτύωσης στην υπηρεσία του online «ακτιβισμού»... Η συμμετοχή μας σε αυτά\nΣτο στάδιο που βρισκόμαστε σήμερα, η εργασία του ανθρώπου έχει φέρει την «επανάσταση» στην τεχνολογία αλλά και στον τρόπο που αυτός αλληλεπιδρά. Αυτό όμως που ακόμα δεν έχει καταφέρει, είναι να πάρει στα δικά του χέρια την οργάνωση, τον σχεδιασμό και τα αποτελέσματα της δικής του εργασίας. Χαρακτηριστικό επίσης των τελευταίων δεκαετιών αποτελεί η αλλαγή στον τρόπο επικοινωνίας των ανθρώπων και στην ενημέρωση. Πλέον, το διαδίκτυο και τα Μέσα Κοινωνικής Δικτύωσης (ΜΚΔ) αποθεώνονται ως η «εναλλακτική» φωνή στην ενημέρωση. Θεωρούνται ακόμα και ως ο «νέος τρόπος οργάνωσης των κινημάτων» που δήθεν καταφέρνουν να αμφισβητήσουν μέχρι και να ανατρέψουν «απολυταρχικά» καθεστώτα. Παραδείγματα πολλά. Από τις διαδηλώσεις στο Πάρκο Γκεζί της Κωνσταντινούπολης, τους Ισπανούς «αγανακτισμένους», τα «Πράσινα Γιλέκα» στη Γαλλία, τις γυναίκες του «metoo», το Occupy και το Black Lives Matter στις ΗΠΑ μέχρι και τις διαδηλώσεις των Ιρανών μέσω YouTube και Facebook (το Πράσινο Κίνημα του Ιράν) και τα γεγονότα της Αραβικής Ανοιξης. Κονδυλοφόροι των αστικών media αναφέρουν πως «η χρήση των Social Media θα αποδυναμώσει μοιραία τα απολυταρχικά καθεστώτα και θα ενδυναμώσει τις δημοκρατίες. Τα κοινωνικά δίκτυα διευκολύνουν τη γρήγορη διάδοση της πληροφορίας και δίνουν τη δυνατότητα στους καταπιεσμένους να ξεγλιστρούν από την λογοκρισία των ιθυνόντων». Ετσι, λένε, «...επιτυγχάνεται γοργή επικοινωνία ανάμεσα σε μεγάλες ομάδες διαφορετικών ανθρώπων, εξασφαλίζοντας στους μαχητικούς πολίτες πολύτιμα εργαλεία για την οργάνωση των δράσεών τους».\nΓια να δούμε όμως. Είναι αλήθεια αυτό...; Θα μπορούσαν όντως οι Οργανώσεις του Κόμματος να επωφεληθούν από τη συμμετοχή τους σε αυτά τα δίκτυα; Θα μπορούσε στην τελική ο λαός, οι εργαζόμενοι να αξιοποιήσουν τα ΜΚΔ στον καθημερινό αγώνα;\nΓια αρχή ας ξεκινήσουμε διαβάζοντας μερικά νούμερα από μια πρόσφατη έρευνα.\nΟι ενεργοί χρήστες παγκοσμίως υπολογίζονται σε 3 δισ. (Facebook, YouTube, Twitter, WhatsApp κ.λπ.). Από αυτούς, το 23% μοιράζεται προσωπικά δεδομένα, το 46% χρησιμοποιεί πραγματικά ονόματα ως ονόματα προφίλ, το 45% χρησιμοποιεί προσωπικές φωτογραφίες και το 54% δεν διαβάζει ποτέ τους όρους ιδιωτικότητας στις διάφορες πλατφόρμες. Ας υποθέσουμε λοιπόν ότι κάποιοι από αυτούς τους χρήστες διακατέχονται όντως από μια επιθυμία για δράση, επιθυμία που πατάει στην αντικειμενική πραγματικότητα της διαβίωσής τους. Που επιλέγουν όχι μόνο την οργάνωση στο σωματείο τους ή άλλες μορφές οργάνωσης αλλά και τη δραστηριοποίησή τους στα ΜΚΔ. Ας θεωρήσουμε επίσης ότι οι ίδιοι δεν συμπεριλαμβάνονται στα παραπάνω ποσοστά «αλόγιστης» και μη «ασφαλούς» χρήσης του διαδικτύου. Μπορούν άραγε αυτοί να παρέμβουν μαχητικά, αλληλέγγυα, οργανωμένα; Αποτελούν τα μέσα αυτά ένα ακόμη πεδίο πολιτικής και ιδεολογικής αναμέτρησης, όπως ισχυρίζονται διάφορες οπορτουνιστικές δυνάμεις, αναπαράγοντας δήθεν ότι το ανάθεμα των ΜΚΔ προκύπτει από μια «φιλελεύθερη» λογοκρισία παγκοσμίως;\nΗ γνώμη μου, σύντροφοι, είναι ξεκάθαρα όχι!\nΠρώτον, γιατί όπως και στην περίπτωση των παραδοσιακών μέσων ενημέρωσης, ο χαρακτήρας, ο ρόλος και η αποστολή των ΜΚΔ καθορίζονται από αυτούς που τα έχουν στην ιδιοκτησία τους. Δεύτερον, γιατί ο έλεγχος στο διαδίκτυο είναι ασφυκτικός από ιμπεριαλιστικούς οργανισμούς και κράτη (εκατοντάδες αποκαλύψεις έχουν δει το φως της δημοσιότητας την τελευταία δεκαετία) και, τρίτον, γιατί η καθημερινότητα και η πραγματικότητα το επιβεβαιώνουν. Μερικά παραδείγματα:\nΑνήμερα την 9η Μάη, Μέρα της Αντιφασιστικής Νίκης των Λαών, το Facebook «μπλόκαρε» αναρτήσεις με την κόκκινη σημαία (σφυροδρέπανο) στο Ράιχσταγκ, ως επικίνδυνες!\nΕπίσης, τις εξελίξεις στον τομέα του Πολιτισμού, που πρόσφατα έγιναν αφορμή ξεσηκωμού για τον κόσμο της Τέχνης.\nΤέλη της περσινής χρονιάς, η «Υπηρεσία επιστήμης και γνώσης της Ευρωπαϊκής Επιτροπής» εκπόνησε έρευνα - στα πλαίσια της πραγματοποίησης λίγα χρόνια πριν του EU Internet Forum (όπου συμμετείχαν εκπρόσωποι κυβερνήσεων όλων των κρατών - μελών, πολυεθνικές καθώς και η Europol) - για τον τρόπο με τον οποίο τα ΜΚΔ έχουν φέρει «επανάσταση» στην πολιτική. Η μελέτη κατέληξε συμπερασματικά ότι το «τρομοκρατικό» περιεχόμενο και οι φωνές «μίσους» που φιλοξενούνται στο διαδίκτυο, είναι ικανά να βλάψουν τις «δημοκρατικές» μας κοινωνίες.\nΘα μπορούσαμε να αναφέρουμε μερικές εκατοντάδες ακόμα αλλά ο σκοπός του κειμένου δεν είναι αυτός. Μια προσωπική έρευνα αρκεί για όποιον θέλει...\nΣυμπερασματικά, για την οποιαδήποτε παρέμβαση μέσω των ΜΚΔ - είτε επικροτείται είτε όχι - από «μελετητές», «αναλυτές» ή διάφορους «ειδικούς» του διαδικτύου, η αφετηρία κάθε φορά της τοποθέτησής τους είναι το «εάν και πόσο» η οποιαδήποτε δημοσίευση ή πρωτοβουλία για σχεδιασμό, οργάνωση και δράση, μπορεί να κάνει κακό, στην οικονομία, στο κράτος, στην τάξη και την αστική πολιτική που τα υπηρετεί. Δηλαδή, ανεξάρτητα από σκοπιμότητες, διαφορές, ανταγωνισμούς και συμφέροντα, με οιονδήποτε τρόπο δεν πρέπει να αμφισβητείται η εξουσία της αστικής τάξης στη σφαίρα της κοινωνικής παραγωγής.\nΕμείς, λοιπόν, σύντροφοι, χωρίς καμία τάση δαιμονοποίησης των ΜΚΔ, οπλισμένοι με γνώση, αντίληψη και επαγρύπνηση, αξιοποιούμε συλλογικά και οργανωμένα το διαδίκτυο, προκειμένου οι θέσεις και οι δράσεις μας να προπαγανδίζονται σε περισσότερο κόσμο. Εχουμε ως δεδομένο ότι οι ανατρεπτικές, ριζοσπαστικές ιδέες του ΚΚΕ και της ΚΝΕ δεν μπορούν να ακουστούν στην ολότητά τους, πόσο μάλλον να πείσουν, μέσα σε ένα εχθρικό μέσο. Με τον ίδιο ακριβώς τρόπο πρέπει να «εκπαιδεύονται» και οι φίλοι του Κόμματος. Η συμμετοχή μας στα ΜΚΔ δεν αποτελεί προσωπική ευθύνη του καθενός, στο όνομα δήθεν ότι μπορεί να προσφέρει στην υπόθεση της επαναστατικής ανατροπής. Η κριτική που έχουμε δεχθεί ως Κόμμα για την ενεργή ή μη δράση των μελών του στα ΜΚΔ εντάσσεται σε μια γενικότερη προσπάθεια άμβλυνσης των επαναστατικών χαρακτηριστικών του... Βέβαια, τι να περιμένει κανείς από δυνάμεις που θεωρούν ότι τα μέσα αυτά «δεν ανήκουν εξ ορισμού σε κανέναν». Οτι τα ΜΚΔ μπορούν να αξιοποιηθούν σε μέτωπα «αντι-νεοφιλελευθερισμού», με ολίγον αντι-καπιταλισμό... `Η μήπως να ανατρέψουμε την «ακροδεξιά» λογοκρισία του Facebook «εκ των έσω»;\nΤα ΜΚΔ είναι επιχειρήσεις. Εμπορεύονται πληροφορίες, ενδιαφέροντα, ακόμα και τον ανθρώπινο πόνο. Την εξαγωγή πληροφορίας την χρεώνουν ακριβά. Την εισαγωγή την υποδέχονται «τζάμπα» ως πρώτη ύλη, ως το καύσιμο που συνεχίζει να κινεί τους αλγορίθμους. Με στόχο την παραγωγή, τη διανομή και την ανταλλαγή. Καταναλωτές κατά κύριο λόγο είναι οι πολυεθνικές, οι μυστικές υπηρεσίες και οι κυβερνήσεις με βάση τις σχέσεις κατανομής και παραγωγής (με βάση τη μαρξιστική οικονομική ανάλυση). Βασιζόμενοι σε αυτό σχεδιάζουν, δρουν και παρεμβαίνουν οι κομμουνιστές, τηρώντας το δικαίωμα να περιφρουρούν τον εαυτό τους και τον λαό.\nΞεχωριστή σημασία οφείλουμε να δώσουμε στην ΚΝΕ. Η νεολαία ήδη από πολύ μικρές ηλικίες έρχεται σε επαφή με τα ΜΚΔ. Χρειάζεται από κοινού να οργανώσουμε καμπάνιες ενημέρωσης και κομματικές εκδηλώσεις με αντίστοιχη θεματολογία. Οι Οργανώσεις του Κόμματος στην «Πληροφορική και τις Τηλεπικοινωνίες» πρέπει να σηκώσουν μεγαλύτερο βάρος για μια σειρά από ζητήματα που σχετίζονται με τις νέες τεχνολογίες και το διαδίκτυο.\nΤομεακή Οργάνωση Τηλεπικοινωνιών - Πληροφορικής Αττικής του ΚΚΕ.Εργαζόμενος στον όμιλο εταιρειών ΟΤΕ\nΝα προετοιμαζόμαστε για όλα τα ενδεχόμενα\nΜία από τις πιο σημαντικές, κατά τη γνώμη μου, θέσεις του δεύτερου κειμένου είναι η θέση 19, όπου αναφέρονται τα ζητήματα που αποτελούν το έδαφος σφοδρής ιδεολογικής διαπάλης μεταξύ του ΚΚΕ και κάποιων άλλων κομμουνιστικών κομμάτων στο Διεθνές Κομμουνιστικό Κίνημα. Θεωρώ πως οι ίδιες θέσεις - απόψεις βρίσκονται στη βάση των πολιτικών και των επιχειρημάτων που αναδύονται από τις περισσότερες τάσεις της σοσιαλδημοκρατίας και του οπορτουνισμού στη χώρα μας. Θέσεις και απόψεις καθαρά αντιεπιστημονικές, αντι-ιστορικές.\nΠολύ σωστά αντικρούεται η θέση πως ένα σύστημα ιστορικά ξεπερασμένο, όπως καλώς αναφέρεται στη θέση 1, ένα σύστημα δηλαδή που δεν μπορεί να λύσει κανένα από τα μεγάλα προβλήματα που ταλανίζουν τους λαούς - και γι' αυτό ακριβώς είναι ιστορικά ξεπερασμένο - μπορεί να γίνει πιο «ανθρωπιστικό» ή πιο «δημοκρατικό». Ενα σύστημα που σαπίζει εδώ και 120 περίπου χρόνια - όσα είναι στο ιμπεριαλιστικό στάδιο - στην πορεία σαπίσματός του δεν μπορεί παρά να γεννά απάνθρωπες και αντιδημοκρατικές πολιτικές και μόνο τέτοιες, μέχρι την ανατροπή του. Και με την ευκαιρία να σημειώσω πως ίσως πρέπει να συμπληρωθούν οι εκδηλώσεις του παρασιτισμού του συστήματος που αναφέρονται στη θέση 1. Να προστεθούν δηλαδή η αύξηση του στρώματος των εισοδηματιών με την όλο μεγαλύτερη εξάπλωση των μετοχικών εταιρειών - ζουν από το κόψιμο «κουπονιών» έλεγε ο Λένιν - καθώς και η μεγάλη ανάπτυξη της στρατιωτικής βιομηχανίας. Μη μείνουμε μόνον στις κοινωνικές εκφράσεις του παρασιτισμού, όπως ναρκωτικά και άλλα.\nΠολύ σωστά, επίσης, αντικρούεται το επιχείρημα πως μπορούν να αξιοποιηθούν τα τεχνολογικά επιτεύγματα προς όφελος των λαϊκών δυνάμεων, όπως ισχυρίζονται. Η αύξηση της εκμετάλλευσης των εργαζομένων με την τηλεργασία είναι τρανή απόδειξη για το τι σημαίνει για τους εργαζόμενους να είναι η νέα τεχνολογία στα χέρια των καπιταλιστών.\nΤα δύο αυτά παραδείγματα αιτιολογούν απόλυτα τη θέση μας για τις διάφορες «ενότητες» και «κυβερνητικές συνεργασίες» που προτείνονται από διάφορα κόμματα. Ολες αυτές έχουν στόχο και οδηγούν με μαθηματική ακρίβεια στη χειραγώγηση εργατικών μαζών, μαζί και όσων κομμάτων συμφωνούν με αυτές τις θέσεις.\nΗ ουσία είναι ότι πρόκειται για διαφορές που αφορούν τη στρατηγική, δηλαδή το πρόγραμμα που πρέπει να έχει ένα κομμουνιστικό κόμμα.\nΚαι αυτό που λέμε πρόγραμμα για κάθε κομμουνιστικό κόμμα μπορεί να συμπυκνωθεί στις απαντήσεις που δίνει το κάθε κόμμα στα παρακάτω δύο ερωτήματα:\n1) Πώς θα είναι η κοινωνία που θέλουμε να ζήσουμε εμείς και ο λαός μας, ποια η βάση της και ποιο το εποικοδόμημά της.\n2) Πώς θα φτάσουμε σε αυτήν την κοινωνία από εδώ που σήμερα βρισκόμαστε.\nΣτο πρώτο ερώτημα, μου δημιουργείται η εντύπωση πως για πολλά κομμουνιστικά κόμματα η απάντηση είναι τουλάχιστον ομιχλώδης. Το πώς τον εννοούν τον σοσιαλισμό που θέλουν δεν το κάνουν καθαρό. Η εντύπωσή μου αυτή ενισχύεται από την επισήμανση των Θέσεων πως πολλά κόμματα δεν ασχολούνται συστηματικά ή και καθόλου με τη προσπάθεια μελέτης του σοσιαλισμού που γνωρίσαμε και των αιτίων της ανατροπής του. Κάπου κάπου - δεν το κρύβω - περνά από το μυαλό μου πως ίσως τους βολεύει. Η ενδελεχής μελέτη του σοσιαλισμού του 20ού αιώνα δεν μπορεί παρά να οδηγήσει σε εκτιμήσεις αλλά και σε διαμόρφωση προγράμματος ανάλογο με τις εκτιμήσεις. Και τότε δεν θα μπορείς να είσαι «και με τον χωροφύλαξ και με τον αστυφύλαξ».\nΗ απάντηση στο δεύτερο ερώτημα αν θέλεις να είσαι σοβαρός δεν μπορεί να δοθεί αν δεν έχεις απαντήσει το πρώτο. Για ποιον στόχο δηλαδή θα προετοιμάσεις τον υποκειμενικό παράγοντα; Το Κόμμα και την τάξη; Πώς να χαράξεις πρόγραμμα προετοιμασίας αν δεν έχεις καθαρό τον στόχο, άρα και τους κοινωνικούς συμμάχους και τους κοινωνικούς αντιπάλους της τάξης σε αυτήν τη μάχη, αυτόν τον πόλεμο; Οχι μόνον δεν μπορείς αλλά και δεν βρίσκεις το λόγο να κάνεις κάτι τέτοιο. Ουσιαστικά δεν ασχολείσαι με αυτό το θέμα της προετοιμασίας του υποκειμενικού παράγοντα.\nΑν αυτή η εικόνα έρχεται από ένα μεγάλο τμήμα του Διεθνούς Κομμουνιστικού Κινήματος (ΔΚΚ), τριάντα χρόνια μετά τις ανατροπές και 25 χρόνια από την πρώτη απόπειρα ερμηνείας των εξελίξεων στις πρώην σοσιαλιστικές χώρες από το ΚΚΕ τότε, ναι, είναι απόλυτα κατανοητό γιατί υπάρχει η εικόνα της υποχώρησης που περιγράφεται στις Θέσεις για την κατάσταση στο ΔΚΚ και στην παγκόσμια εργατική τάξη.\nΒρισκόμαστε, λοιπόν, μπροστά σε μια μεγάλη υστέρηση του υποκειμενικού παράγοντα σε παγκόσμιο επίπεδο, σε μια περίοδο όπου οι αντιθέσεις του καπιταλισμού οξύνονται στο έπακρο και η επαναστατική κατάσταση σε ένα κράτος ή ομάδα κρατών είναι δυνατόν, ενδέχεται να επισπευσθεί. Ιστορικά δηλαδή μεγαλώνει η πιθανότητα να εμφανισθεί επαναστατική κατάσταση σε κάποια περιοχή της Γης και ο τοπικός υποκειμενικός παράγοντας να μην μπορεί να επωφεληθεί, ο δε παγκόσμιος να μην μπορεί να βοηθήσει όσο χρειαστεί. Και έτσι η επανάσταση σε μία χώρα ή μία ομάδα χωρών είτε να χαθεί είτε καν να μην ξεκινήσει.\nΦυσικά η Ιστορία δεν μας έχει υπογράψει συμφωνητικό πως με την εμφάνιση της πρώτης, από εδώ και εμπρός, επαναστατικής κατάστασης στον κόσμο θα έχουμε και επανάσταση και μάλιστα νικηφόρα. Ούτε βέβαια μπορούμε να αποκλείσουμε την πιθανότητα οι ιδιαίτερες συνθήκες και η εξέλιξη της πορείας της ίδιας της επαναστατικής κατάστασης να δημιουργήσουν προϋποθέσεις γρήγορης, αλματώδικης ανάπτυξης του υποκειμενικού παράγοντα.\nΠολύ καλά κάνουμε λοιπόν και προετοιμάζουμε τον υποκειμενικό παράγοντα στη χώρα μας σύμφωνα και με το Πρόγραμμά μας, αλλά η ζωή δεν πρόκειται να τελειώσει στην πρώτη επαναστατική κατάσταση, οπουδήποτε και αν συμβεί. Και επειδή σε ό,τι αφορά το ΚΚΕ δεν υπάρχει περίπτωση - και σωστά - να μην αξιοποιήσουμε την επαναστατική κατάσταση, εάν μας προκύψει, για να προσπαθήσουμε να κατακτήσουμε την εργατική εξουσία, καλό θα είναι να προετοιμαζόμαστε για όλα τα ενδεχόμενα της επόμενης μέρας. Σημειώνω πως δεν αναφέρομαι στην προηγούμενη μέρα από την επαναστατική κατάσταση, όπου οι αστοί πιθανόν θα θελήσουν να ασκήσουν περιορισμούς και διώξεις στους κομμουνιστές, αλλά στη μέρα μετά από την επανάσταση και την ενδεχόμενη ήττα της. Δεν θεωρώ τον εαυτό μου ικανό να προβώ σε προτάσεις, αισθάνομαι όμως πως ένα κόμμα παντός καιρού, που για όλα τα ζητήματα στηρίζεται, πλέον, αποκλειστικά στις δικές του δυνάμεις, πρέπει να προετοιμάζεται όχι μόνον για όλα τα αύριο αλλά και για όλα τα μεθαύριο. Και το καθήκον αυτό να μην είναι έλασσον στην ιεράρχηση των καθηκόντων. Γιατί και μετά από ένα τέτοιο ενδεχόμενο πρέπει να συνεχίσει να υπάρχει πρωτοπορία και να μη χρειασθεί να οικοδομηθεί από την αρχή. Πρωτοπορία που, δρώντας έστω και σε πολύ δύσκολες συνθήκες και έχοντας ήδη στις αποσκευές της τις εκτιμήσεις και τα συμπεράσματα από τις εμπειρίες του παρελθόντος, να προετοιμάσει εκ νέου τον υποκειμενικό παράγοντα για τη νέα έφοδο που αναμφίβολα η Ιστορία θα ζητήσει.\nΜέλος της Κομματικής Επιτροπής Αιγαίου του ΚΚΕ\nΠώς φωτίζουμε τη διέξοδο μέσα από την καθημερινή πάλη\nΔιαβάζοντας το 1ο κείμενο των Θέσεων της ΚΕ για το 21ο Συνέδριο του Κόμματος καταλαβαίνω ότι το κεντρικό ζήτημα που μας απασχολεί είναι πώς θα γίνει πιο φανερός ο ρόλος του ΚΚΕ ως σύμμαχου κάθε νέου ανθρώπου, κάθε εργαζόμενου σε μια ουσιαστική αλλαγή για το δίκαιο, το αναγκαίο.\nΑυτό δεν είναι απλό να το κατανοήσει ένας εργαζόμενος που δεν έχει καμία σχέση με το Κόμμα, όμως εμείς ξέρουμε ότι του ταιριάζει η ιδεολογία μας. Αλλωστε, όσο δίκαιες και σωστές κι αν είναι οι θέσεις μας, αν δεν γίνουν κτήμα της εργατικής τάξης δεν μπορούν να πραγματοποιηθούν.\nΧρειάζεται οι κομμουνιστές μέσα από την καθημερινή δράση στους χώρους ευθύνης να αποδεικνύουν τα αδιέξοδα του καπιταλισμού και ταυτόχρονα να φωτίζουν τη διέξοδο. Φυσικά με μια προσοχή, γιατί μέσα από τα σωματεία που είναι χώρος που οι κομμουνιστές δίνουν πρώτοι το παράδειγμα με την ατομική δράση τους, ερχόμαστε σε επαφή με κόσμο που σε πρώτη φάση επιδιώκει μία ελάφρυνση στη σημερινή πραγματικότητα και αυτό αποτελεί και το πρώτο βήμα, δηλαδή να αγωνιστεί, να πάει κόντρα στο σημερινό σύστημα. Δεν είναι δεδομένο βέβαια ότι μέσα από την πάλη θα ριζοσπαστικοποιηθεί η συνείδηση και θα κατανοήσει την αναγκαιότητα του σοσιαλισμού, άρα και την προσωπική ευθύνη που έχει να συστρατευθεί με το ΚΚΕ, να παλέψει με το Πρόγραμμά του.\nΕχει σημασία, σε κάθε εργάτη, σε κάθε νέο εργαζόμενο που γνωρίζουμε, να βοηθάμε ώστε να βλέπει πώς θα είναι η ζωή του στο σοσιαλισμό. Ειδικά στους νέους βοηθάει να συζητάμε τι είναι αυτό που σήμερα φρενάρει τα όνειρα και τις επιθυμίες και πως θα υπάρξει πραγματική απελευθέρωση της προσωπικότητας στο σοσιαλισμό.\nΑπό τη δουλειά μας σε μεγάλες εμπορικές επιχειρήσεις στο Ηράκλειο είδαμε πως όταν ασχοληθήκαμε καλύτερα καθοδηγητικά, με έκθεση ανά επιχείρηση, συγκεκριμένα αιτήματα που πατούσαν σε κάθε χώρο, καταγραφή και ιδεολογική επεξεργασία ζητημάτων, τότε ξεκινήσαμε να βλέπουμε αποτελέσματα από τη δουλειά μας. Δεν ήταν δηλαδή θέμα συγκυριών ή ανεβάσματος του αγώνα γενικά αλλά ακριβώς η δική μας επεξεργασία με κλιμάκωση αιτημάτων και παίρνοντας υπόψη το επίπεδο των εργαζομένων βοήθησε ώστε να ανέβουν οι απαιτήσεις των εργαζομένων.\nΓια να φτάσει όμως το μέλος του Κόμματος και της ΚΝΕ να αναδειχθεί σε λαϊκό ηγέτη στο χώρο του δεν φτάνει απλά να διαβάζει «Ριζοσπάστη» και να τα λέει καλά. Χρειάζεται να φτιάχνει δεσμούς με τους συναδέλφους, να ξέρουν ότι είναι δίπλα τους σε κάθε δυσκολία και όντως κάποια μικρά πράγματα θα κατακτηθούν και στο σήμερα. Για παράδειγμα, στο εμπόριο αξιοποιώντας το σωματείο ξεκινήσαμε να ασχολούμαστε με ιδιαίτερα ζητήματα μητρότητας, ρεπό, άδειες και αλληλεγγύη. Μέσα από εκεί διαπαιδαγωγούμε τους εργαζόμενους και βοηθάμε με την πιο βαθιά συζήτηση να καταλαβαίνουν τι σημαίνει συλλογική δράση. Αλλωστε, αυτό πρέπει να είναι και το πρώτο επίπεδο συμφωνίας με την εγγραφή στο σωματείο.\nΣτους νέους εργαζόμενους χρειάζεται ακόμα καλύτερη επεξεργασία γιατί ακριβώς επειδή δεν έχουν εμπειρία, είναι πιο εύκολο να ενσωματωθούν ή να οδηγηθούν σε ατομικές λύσεις. Τα τελευταία χρόνια συναντάμε συχνά στους νέους εργαζόμενους το ζήτημα της παραίτησης από τη δουλειά. Πολλοί νέοι σκέφτονται πως θα βρουν κάτι καλύτερο, δουλειά σε μια μικρότερη επιχείρηση με πιο «φιλικό κλίμα» ή ακόμα να κάνουν κάτι δικό τους. Γι' αυτό δεν είναι απλό να πείσουμε το νέο να μείνει να παλέψει στον κλάδο ή ακόμα περισσότερο να πείσουμε τις δυνάμεις μας να μπουν σε μεγάλους χώρους δουλειάς, σε μεγάλες επιχειρήσεις που ιεραρχούμε και να μείνουν να δρουν με το σχέδιο του Κόμματος.\nΓια να λυθούν αυτά νομίζω το πρώτο που πρέπει να εξασφαλίσουμε είναι η ιδεολογική δουλειά μέσα στην οργάνωση και στον περίγυρο των ΟΒ. Να βάλουμε στο επίκεντρο δηλαδή πώς θα διαπαιδαγωγήσουμε τους νέους να δρουν στο σήμερα με κομμουνιστικά χαρακτηριστικά. Για να απαντήσουμε, για παράδειγμα, στην παραίτηση, τον ατομικό δρόμο, την εύκολη λύση πρέπει πρώτα να αναλύσουμε τις αιτίες που ο νέος τα σκέφτεται αυτά, τη λειτουργία του καπιταλισμού, το χαρακτήρα του ως εκμεταλλευτικής κοινωνίας και ταυτόχρονα τον αρνητικό συσχετισμό. Που είναι από τους πιο συνηθισμένους λόγους που επικαλείται ο νέος που κάνει σήμερα πίσω, ακόμα και μέσα στις γραμμές μας, ότι δηλαδή «γιατί δεν καταλαβαίνουν και άλλοι αφού έχουμε δίκιο», «δεν ξεσηκώνεται ο κόσμος» κ.τ.λ.\nΤαυτόχρονα χρειάζεται καθετί που κάνουμε, το σχέδιο που βάζουμε, να κοιτάει πιο μακριά και ταυτόχρονα να βοηθάμε ώστε οι εργαζόμενοι, οι νέοι να κάνουν βήματα στη συνείδησή τους, ερμηνεύοντας την καθημερινή πραγματικότητα. Σε αυτήν την κατεύθυνση σε μία εμπορική επιχείρηση ξεκινήσαμε με παρέμβαση του σωματείου από το ζήτημα που έκαιγε τους εργαζόμενους που ήταν οι άδειες που προσπάθησε να δώσει η εργοδοσία εν μέσω lockdown και ανοίξαμε τη συζήτηση για το τι είναι σήμερα νόμιμο και παράνομο και ποιο είναι τελικά το δίκαιο για τους εργαζόμενους, από ποια πλευρά πρέπει να το βλέπουμε σήμερα, με βάση τις σύγχρονες δυνατότητες κ.τ.λ.\nΕτσι βοηθήσαμε ώστε να βγάλουν συμπεράσματα οι εργαζόμενοι και προσανατολίσαμε τη συζήτηση για το νέο αντεργατικό νομοσχέδιο που ετοιμάζεται π.χ. Οτι ουσιαστικά θα είναι πλέον νόμιμο να δουλεύεις 10 ώρες, αλλά το θέμα είναι αν είναι αυτό λογικό ή αντίστοιχα είναι νόμιμο σήμερα να αμείβεσαι με βασικό μισθό, αλλά το ζήτημα είναι αν καλύπτει τις ανάγκες μας; Δώσαμε συνέχεια με κομματική διαδικτυακή σύσκεψη για το αν είναι πολυτέλεια ή ανάγκη σήμερα ο ελεύθερος χρόνος και η αξιοποίησή του και εκεί βάλαμε πλευρές για το ότι ακόμα και σήμερα που δουλεύουμε 8ωρο, αυτός που κερδίζει είναι ο εργοδότης ο οποίος στις πλάτες των εργαζομένων βγάζει τα κέρδη του. Ταυτόχρονα βάλαμε και σκέψεις για το πώς θα έπρεπε σήμερα να αξιοποιούνται η εξέλιξη της τεχνολογίας και της επιστήμης για την εργατική τάξη.\nΚλείνοντας θεωρώ πως για να οικοδομήσουμε τελικά σε ένα χώρο χρειάζεται δέσιμο και αλληλεπίδραση μέλους με καθοδηγητή, κοινή δράση ΟΒ, ΚΟΒ, πρωτοβουλία και καλή γνώση των εξελίξεων γενικά.\nΓι' αυτό έχει μεγάλη σημασία η συζήτηση του πρώτου κειμένου των Θέσεων για το Κόμμα μας γιατί, όπως έλεγε και ο Γ. Ρίτσος, «να κάνουμε ταχτικά την αυτοκριτική μας... όχι για να ξενοιάσουμε και να επαναλάβουμε τα ίδια σφάλματα μα για να καλυτερέψουμε τη δουλειά μας. Γιατί το να καλυτερέψουμε τη δουλειά μας σημαίνει να καλυτερέψουμε τον κόσμο σύντροφοι.\nΚΟΒ Ε/Υ, Μέλος Συμβουλίου Περιοχής Κρήτης της KNE\nΣκέψεις πάνω στον Πολιτισμό και στην ΑΣΚΤ\nΣυμφωνώ με τις Θέσεις του 21ου Συνεδρίου. Με αφορμή τα σημεία 44, 45, 46 του πρώτου κειμένου των Θέσεων, που αφορούν την Τέχνη και τον Πολιτισμό, θα ήθελα να αναπτύξω μερικές σκέψεις.\nΠολλές φορές στεκόμαστε με απορία μπροστά σε έργα μεταμοντέρνας τέχνης. Κάνουμε ίσως μαραθώνιες συζητήσεις για το αν αυτό ή το άλλο περίεργο έργο «είναι τέχνη» και γιατί, αλλά νομίζω δεν υπάρχει σωστή απάντηση σε αυτό. Γιατί πολύ απλά είναι λάθος το ερώτημα από την αρχή. Το ερώτημα για την κριτική μας στο μεταμοντέρνο θα πρέπει να είναι «αυτό είναι τέχνη για ποια τάξη;». Την Τέχνη και τον Πολιτισμό δεν πρέπει να τα βλέπουμε σαν κάτι ενιαίο. Αν συμφωνούμε ότι αντανακλούν την κοινωνία κάθε ιστορικής περιόδου, τότε πρέπει να αντανακλούν και την αντίθεσή της. Δηλαδή πρέπει να αντιλαμβανόμαστε την Τέχνη σαν δύο ξεχωριστά πράγματα, όπως και την κοινωνία σαν δύο ξεχωριστές τάξεις. Ενα κομμάτι της Τέχνης εκφράζει την άρχουσα τάξη και το άλλο την εργατική. Ο Πικάσο είχε αντιληφθεί την Τέχνη ως «ένα όπλο ενάντια στον αντίπαλο». Και αυτό φυσικά λειτουργεί αμφίδρομα. Η Τέχνη, δηλαδή, όσο είναι όπλο στα χέρια των εργατών απέναντι στους αστούς και την εξουσία τους, είναι και όπλο καταπίεσης και καταστολής στα χέρια των αστών. Και αυτό φαίνεται ξεκάθαρα στο πώς καταφέρνει η αστική τάξη να προπαγανδίζει την ιδεολογία της μέσα από την Τέχνη που κάθε φορά πλασάρει ως «πρωτοπορία». Οπως και μέσα από το περιεχόμενο της καλλιτεχνικής εκπαίδευσης στα ανάλογα ΤΕΙ και ΑΕΙ.\nΗ Ανωτάτη Σχολή Καλών Τεχνών (ΑΣΚΤ) είναι ένας χώρος με πολλές ιδιαιτερότητες. Ιδιαιτερότητες που με μια πρώτη ματιά την κάνει να μοιάζει παράταιρη σε σχέση με τα υπόλοιπα πανεπιστημιακά ιδρύματα. Δεν είναι όμως στο ελάχιστο, αφού κι εκεί επιδρά στον ίδιο βαθμό η αστική ιδεολογία όσο και στα υπόλοιπα ΑΕΙ και ΤΕΙ.\nΣτην ΑΣΚΤ τα τελευταία 20 τουλάχιστον χρόνια η παρέμβασή μας συναντά αρκετές δυσκολίες. Και αυτό που φταίει είναι η ίδια η αδυναμία μας να μάθουμε στα μέλη και στους οπαδούς μας να φιλτράρουν τη διδασκαλία της Τέχνης έτσι όπως γίνεται στην ΑΣΚΤ (και φαντάζομαι σε όλες τις καλλιτεχνικές σχολές). Δυστυχώς υποτιμούμε τα ζητήματα περιεχομένου στην Τέχνη και το πώς αυτό διδάσκεται στη σχολή. Η δράση μας περιορίζεται μόνο σε ζητήματα υλικοτεχνικής υποδομής και γενικότερα κινηματικά. Αλλοτε αδυνατούμε και άλλοτε υποτιμούμε να κάνουμε τη σύνδεση με το αντικείμενο της ίδιας της σχολής και το πώς η κυρίαρχη ιδεολογία καταφέρνει να περνά μέσα από αυτό. Σε όλο αυτό το ζήτημα η παρέμβασή μας περιορίζεται σε γενικότητες όπως «ο κοινωνικός ρόλος της Τέχνης». Κάτι που είναι σωστό μεν αλλά αν δεν αναλυθεί συγκεκριμένα και σε βάθος υπάρχει ο κίνδυνος να παρερμηνευτεί.\nΣτην ΑΣΚΤ η διδασκαλία βασίζεται κυρίως πάνω σε ιδεολογήματα όπως «Η Τέχνη για την Τέχνη», «Τέχνη και καλλιτέχνης ξεκομμένοι από την κοινωνία», «Η προσωπική έκφραση το αποκλειστικό και το κύριο στην καλλιτεχνική δημιουργία», «Ολα είναι Τέχνη» κ.ά. Το αποτέλεσμα είναι να έχουμε μια σχολή με ανθρώπους που «υπηρετούν» την Τέχνη σαν θεότητα. Και όπως όλοι οι πιστοί σε μια θρησκεία θεωρούν την πίστη τους το κέντρο του κόσμου, αδιαφορούν για τα εγκόσμια. Οπως περίπου κάνει και η Εκκλησία. Το αστείο και το τραγικό παράλληλα είναι ότι το όλο πνεύμα της διδασκαλίας πασχίζει να πείσει ότι ενθαρρύνει το «ανατρεπτικό», την «πρωτοπορία», ή ότι «εμπνέεται από την ελευθερία» και στο τέλος καταλήγει να διαδίδει τον συντηρητισμό και τον οπισθοδρομισμό με ένα πολύ φανταχτερό περιτύλιγμα. Είναι πολύ χαρακτηριστικό το ότι ενώ οι καθηγητές κλίνουν σε όλες τις πτώσεις την ελευθερία, την έκφραση και οτιδήποτε μπορεί να είναι Τέχνη, όταν τολμήσει κάποιος να μιλήσει για σοσιαλιστικό ρεαλισμό και στρατευμένη Τέχνη, αρχίζουν τους αφορισμούς βγάζοντας αφρούς από το στόμα. Καταφέρνουν έτσι να δημιουργούν καλλιτέχνες που το έργο τους είναι όπλο στα χέρια των αστών, σύμφωνα και με τα λόγια του Πικάσο πιο πάνω. Και στην καλύτερη περίπτωση, αν κάποια δεν καταφέρουν να τα στρέψουν ενάντια στην εργατική τάξη, φροντίζουν να σημαδεύουν στον αέρα εξασφαλίζοντας έτσι ότι δεν θα στραφούν ποτέ εναντίον τους.\nΟλα αυτά αναπόφευκτα δημιουργούν εμπόδια στη συνείδηση των φοιτητών και δυστυχώς και σε μέλη και φίλους της ΚΝΕ, δημιουργώντας τον κίνδυνο πιθανόν να τους κερδίζει ο αντίπαλος. Είναι ανάγκη να πάμε την κουβέντα πιο πέρα σε αυτόν τον χώρο. Να αξιοποιήσουμε την αρθρογραφία της ΚΟΜΕΠ που κατά καιρούς έχει αναλύσει ζητήματα εικαστικών. Να βάλουμε πιο θαρρετά ερωτήματα όπως «Τέχνη για ποια κοινωνική τάξη;», «Με ποια μορφή και με ποιο περιεχόμενο;», «Τι είναι προσωπική έκφραση του καλλιτέχνη;», «Θέλουμε μια στειρωμένη Τέχνη για να διασκεδάζει την υπαρξιακή πλήξη της μια χούφτα αργόσχολων αστών; `Η μια Τέχνη που να μπορεί να μιλά και να εμπνέει τα φτωχά λαϊκά στρώματα; Που θα αποτελεί όπλο στα χέρια τους και θα είναι χρήσιμη στον αγώνα τους;».\nΠρέπει οι σύντροφοι να κάνουμε συνείδηση όλα τα παραπάνω. Και στις καλλιτεχνικές σχολές και παντού. Οι καλλιτέχνες να τα ενσωματώσουμε και στο δικό μας έργο και οι υπόλοιποι να αντιμετωπίζουμε την Τέχνη και τον Πολιτισμό ως ενισχυτικό στοιχείο της δουλειάς μας και όχι ως κάτι το διακοσμητικό.\nΜέλος ΚΟΒ Εικαστικών Αττικής του ΚΚΕ\nΓια τα καθοδηγητικά καθήκοντα, στη θεωρία και στην πράξη\nΤο πρώτο κείμενο των Θέσεων του 21ου Συνεδρίου του Κόμματος αναδεικνύει την ανάγκη το Κόμμα μας να βρίσκεται σταθερά στην εμπροσθοφυλακή της ταξικής πάλης, αναπτύσσοντας δημιουργικά τη θεωρία του, βελτιώνοντας συνεχώς την καθοδηγητική του δουλειά στις μάζες.\nΤις Θέσεις διαπερνά η ανάγκη διαλεκτικής σύνδεσης της θεωρίας με την πράξη, με τη δράση στην ελληνική κοινωνία. Είναι ουσιαστική ανάγκη, που επιβάλλεται τόσο από τον χαρακτήρα του ΚΚΕ όσο και από τις απαιτήσεις της εποχής που ζούμε, κάθε καθήκον, κάθε μάχη που καλούμαστε να δώσουμε, να θεμελιώνεται με ευθύνη των ΚΟΒ στη στρατηγική μας, με στόχο τελικά να βγουν συμπεράσματα με βάση το Πρόγραμμα και τις επεξεργασίες μας. Η θεωρητική αυτή κατάρτιση δεν μπορεί όμως να γίνεται ανά σταθμό δράσης, αλλά απαιτείται συνεχής επαφή με τη στρατηγική, και όχι όταν μας έχουν προλάβει ήδη οι εξελίξεις. Ιδιαίτερα στην ΚΝΕ δεν μπορούμε να αναθέτουμε στους συντρόφους καθήκοντα χωρίς πρώτα να έχουμε εξηγήσει επαρκώς τη στρατηγική τους θεμελίωση. Αυτό και μη αποδοτικό είναι από πλευράς της ποιότητας της δουλειάς και δεν βοηθάει βέβαια τους συντρόφους να βγάζουν συμπεράσματα από την πείρα τους και να βελτιώνονται συνεχώς. Ιδιαίτερα στις Οργανώσεις της Σπουδάζουσας, όπου μεγάλο μέρος του δυναμικού μας καταπιάνεται με συνδικαλιστικά καθήκοντα, πρέπει να γίνεται κατανοητό ότι δουλεύουμε στο φοιτητικό και στο εργατικό συνδικαλιστικό κίνημα στη βάση της θεωρίας μας, στη βάση της ιδεολογικής - πολιτικής αντιπαράθεσης με την αστική εξουσία. Η θεωρία μας πρέπει να συντροφεύει την πράξη, να δίνει τις απαντήσεις στα καθημερινά ερωτήματα που βάζει η ζωή, αφού τα θεωρητικά και πρακτικά καθήκοντα είναι ενιαία και στοχεύουν τη σοσιαλιστική επανάσταση και την εξουσία.\nΗ κατάκτηση από όλους μας συμπερασμάτων στα οποία έχει καταλήξει συλλογικά το Κόμμα εξασφαλίζει ενιαία αντίληψη σε όλες τις συνθήκες, τροφοδοτεί με πιο ποιοτικά χαρακτηριστικά την καθημερινή δουλειά. Ιδιαίτερα όσον αφορά την Ιστορία του Κόμματος, όπου έχει σημειωθεί αξιοσημείωτη πρόοδος στις επεξεργασίες μας (π.χ. Δοκίμια Ιστορίας), πρέπει να μας προβληματίσει η αποσπασματική επαφή που πολλοί σύντροφοι έχουν με αυτές. Αυτό έχει ως αποτέλεσμα να συζητάμε «συνθηματολογικά» πολλές φορές κάποια ιστορικά γεγονότα, χωρίς να θέτουμε ολοκληρωμένα το περιεχόμενό τους. Το ίδιο συμβαίνει με τα συμπεράσματά μας για τη σοσιαλιστική οικοδόμηση και τις νομοτέλειες του σοσιαλισμού, που πρέπει να γίνουν πιο σταθερά κτήμα κομματικών και ΚΝίτικων μελών. Σε κάθε περίπτωση, χρειάζεται να καλύψουμε την απόσταση μεταξύ των συμπερασμάτων στα οποία το Κόμμα έχει καταλήξει συλλογικά αφενός και της ατομικής μας γνώσης για αυτά αφετέρου. Μόνο έτσι θα κατορθώσουμε να συνδέουμε πιο επιτυχημένα τους καθημερινούς αγώνες που δίνουμε με την πάλη για τον σοσιαλισμό. Η δράση μας σήμερα, σε μη επαναστατικές συνθήκες, είναι υποδομή για τη νίκη μας σε συνθήκες επαναστατικής κατάστασης και ως τέτοια πρέπει να κατανοηθεί.\nΣχετικά με την «καθοδηγητική δουλειά», όπως επισημαίνεται από τις Θέσεις, πρέπει να αποφύγουμε τόσο τη μονομέρεια όσο και την πολυχρέωση. Να είναι δηλαδή στη σταθερή ευθύνη της καθοδήγησης η καλλιέργεια συνειδήσεων, η διαμόρφωση συντρόφων ικανών να αντεπεξέλθουν σε νέα καθήκοντα, χωρίς να τους εξαντλούμε ή να περιοριζόμαστε σε όσους εκ των προτέρων γνωρίζουμε ότι μπορούν να φέρουν εις πέρας τη χρέωσή τους. Ακόμη, βοηθάει να δείχνουμε περισσότερη εμπιστοσύνη στους συντρόφους, να αναδεικνύουμε τις θετικές κλίσεις του καθενός, ώστε μέσα από την ανάπτυξη της προσωπικότητας του καθενός να αναπτυχθεί συνολικά το Κόμμα και η ΚΝΕ. Εχει φανεί ότι εκεί που ενθαρρύναμε νέους συντρόφους που είχαν αγάπη για τη συγγραφή κειμένων να ασχοληθούν με προπαγάνδα, ανακοινώσεις κ.ά., όχι μόνο τα αποτελέσματα ήταν ικανοποιητικά, αλλά η τριβή τους αυτή τους βοήθησε να αντιληφθούν καλύτερα την ανάγκη ύπαρξης οξυμένου ιδεολογικού κριτηρίου και να το καλλιεργήσουν συστηματικά. Η καλή γνώση των δυνατοτήτων των συντρόφων, η καλλιέργεια πνεύματος πρωτοβουλίας και δημιουργίας, με έμπνευση από την ίδια τη λειτουργία των ΚΟΒ, μπορεί όντως να αντιμετωπίσει φαινόμενα ρουτινιάσματος και τυποποίησης της δουλειάς μας.\nΣτις εξαιρετικά δύσκολες και απαιτητικές συνθήκες όπου καλείται να δράσει πρωτοπόρα το ΚΚΕ, οι ΚΟΒ οφείλουν να αποτελέσουν πραγματικά επιτελεία μάχης. Νομίζω ότι μπορεί και πρέπει να γίνεται καλύτερη αφομοίωση αρχών, όπως ο δημοκρατικός συγκεντρωτισμός, ουσιαστικά και όχι τυπικά, ώστε η συλλογική ευθύνη να προωθεί την ατομική υπευθυνότητα. Ο δημοκρατικός συγκεντρωτισμός ως αρχή κομματικής λειτουργίας διασφαλίζει την ταυτόχρονη συνένωση των προσπαθειών χιλιάδων ανθρώπων, τη συνένωση διαφορετικών και μοναδικών ικανοτήτων και ταλέντων κάτω από την ενιαία καθοδήγηση της ΚΕ για τον σοσιαλισμό. Δίνει τη δυνατότητα στον κάθε σύντροφο να νιώσει το Κόμμα ως αντανάκλαση του εαυτού του. Αυτό συμβαίνει βέβαια στον βαθμό που η επιτελικότητα ως προς το σχέδιο συνδυάζεται με τη συλλογικότητα ως προς την αντίληψη του σχεδίου και τη δράση.\nΠροϋπόθεση για τα παραπάνω είναι οι συνεδριάσεις των ΚΟΒ και των ΟΒ να διαπνέονται από πνεύμα ελέγχου, ειλικρινούς κριτικής, να γενικεύουν σταθερά την πείρα των ταξικών αγώνων. Δεν επρόκειτο για τυπικές διαδικασίες αλλά για τη ζωντανή έκφραση του δημοκρατικού συγκεντρωτισμού, για βασικό όρο ύπαρξης του Κόμματος. Ειδικά στην ΚΝΕ, πρέπει πιο συστηματικά να φροντίζουμε ώστε οι εκτιμήσεις μας για το φοιτητικό κίνημα σε κάθε φάση του να γίνονται έγκαιρα κτήμα των μελών μας. Για παράδειγμα, δεν βοηθάει η έλλειψη καλής και σταθερής ενημέρωσης των ΟΒ για τη δράση στους φοιτητικούς συλλόγους όπου είμαστε εκλεγμένοι. Η κατάκτηση ενιαίας αντίληψης πάνω στα ζητήματα που αφορούν τον χώρο ευθύνης μας είναι κρίσιμη για την ενότητα στη δράση χωρίς υποκειμενικές αδυναμίες και ελλείψεις. Επίσης μπορούμε να ενθαρρύνουμε και να βοηθάμε τους συντρόφους μας στην ΚΝΕ να τοποθετούνται όσο το δυνατόν πιο ολοκληρωμένα στις συνεδριάσεις, ώστε η Οργάνωση να έχει μια καλή αντίληψη του τι προβλήματα έχουμε και πώς πάμε να τα λύσουμε. Η ολοκληρωμένη και τεκμηριωμένη τοποθέτηση όλων μας στα κομματικά ζητήματα δεν είναι μόνο δικαίωμα, αλλά και υποχρέωση, αφού μπορεί να προλάβει τυχόν λάθη, να εντοπίσει αδυναμίες που έχουν εμφανιστεί.\nΤο 21ο Συνέδριο του ΚΚΕ ας αποτελέσει πηγή έμπνευσης για να επιτύχουμε τους μεγάλους στόχους που θέτουμε με το μάτι στραμμένο στο μέλλον, πάντα όμως με σεβασμό σε όσους μας έφεραν ως εδώ, με ταπεινότητα και υπερηφάνεια μπροστά στην Ιστορία του τιμημένου ΚΚΕ. Γιατί όπως έλεγε και ο Ι. Β. Στάλιν, «για τους μπολσεβίκους άπαρτα φρούρια δεν υπάρχουν». Πιάνουμε το νήμα από τους αγωνιστές του ΕΑΜ - ΕΛΑΣ, του ΔΣΕ, από τους αγωνιστές που ακολούθησαν, και συνεχίζουμε στον ίδιο δρόμο για την Ελλάδα του σοσιαλισμού.\nΚΟΒ ΝΟΠΕ Αττικής του ΚΚΕ\nΗ ελπίδα και η περηφάνια μας\nΜ' αυτά που θα πω απευθύνομαι, βέβαια, σ' όλους αλλά με κάποια ιδιαίτερη προτίμηση στη νεολαία. Και ο λόγος είναι γιατί η νεολαία είναι ο καημός και ο λυγμός όλων μας. Η ελπίδα και η περηφάνια μας. Το μέλλον του Κόμματος.\nΗ Ιστορία του ΚΚΕ, του ΕΑΜ, του ΕΛΑΣ, του θρυλικού ΔΣΕ δεν είναι μια απλή, ουδέτερη κι ακαδημαϊκή γνώση, αλλά μια φορτισμένη συναισθηματικά ιστορική μνήμη, που εμπνέει, διδάσκει, που συνειδητοποιεί και προσανατολίζει. Μ' αυτήν την Ιστορία μπολιαζόμαστε τη συλλογική, επαναστατική συνείδηση και μνήμη. Που μας σφραγίζει καταλυτικά και καθοριστικά. Που ορίζει και καθορίζει τις επιλογές και τις συμπεριφορές μας, τον τρόπο ζωής, την ίδια τη ζωή μέχρι το τέλος.\nΗ ενασχόληση, η στράτευση στο εργατικό κίνημα, το όραμα μιας νέας κοινωνίας, δεν προσφέρει μονάχα πίκρες και βάσανα, στερήσεις και δυσκολίες αλλά και τις πιο βαθιές και ουσιαστικές, τις πιο μόνιμες και γόνιμες, πνευματικές και αισθητικές απολαύσεις.\nΚαι, τέλος, η προσδοκία, η νέα βάρδια της εργατικής τάξης, η νέα γενιά, να 'ναι η γενιά της ανατροπής, της επανάστασης και Ανάστασης του Λαού μας.\nΣε μια ταξική κοινωνία, κανένας θεσμός δεν είναι, δεν μπορεί να είναι ουδέτερες, αταξικός ή υπερταξικός.\nΟλοι μαζί, σε συγχορδία και ο καθένας χωριστά, στηρίζουν και θωρακίζουν το σύστημα. Τις καπιταλιστικές σχέσεις παραγωγής, την καπιταλιστική οικονομία. Που 'ναι η βάση του συστήματος. Πάνω σ' αυτή επικάθεται αυτό που λέμε εποικοδόμημα. Που παρόλο που λέγεται έτσι, κουμάντο κάνει η καπιταλιστική οικονομία, με τη μακριά ουρά της, το κέρδος. Τόσο μακριά, όσο και το μήκος της ουράς του κομήτη. Αυτή ορίζει και επικαθορίζει, παντού και πάντοτε, την πολιτική. Χωρίς καμία εξαίρεση. Το κέρδος άλλωστε είναι ο ακρογωνιαίος λίθος, που αν αφαιρεθεί, καταρρέει ολόκληρο το οικοδόμημα. Αυτά όσον αφορά τα φληναφήματα οικολόγων, οπορτουνιστών και λοιπών εξωραϊστών.\nΗ πολιτική είναι η συμπυκνωμένη έκφραση της οικονομίας, λέει ο Μαρξ. Με το γνωστό συμπυκνωμένο του ύφος.\nΟλοι αυτοί οι μηχανισμοί βάλθηκαν, αμέτι - μουχαμέτι, ντε και καλά, να μας πείσουν πως ήρθαμε σε αυτό τον κόσμο μόνο και μόνο για να δουλεύουμε, να υπηρετούμε, να στηρίζουμε και διαιωνίζουμε ένα σύστημα, που πέρασε στο αντιδραστικό του στάδιο εδώ και δύο αιώνες. Θέλουν να μας κάνουν να πιστέψουμε πως ό,τι είναι καλό για τον αφέντη είναι καλό και για τον δούλο. Και δεν σταματούν εδώ. Θεωρούν αυτονόητες τις ευσεβείς ευχαριστίες του σκλάβου. Τη χαρά του ραγιά. Ομως, ανόητη και ακατανόητη την έγερση κι εξέγερση, τη λυτρωτική κραυγή του σκλάβου που σπάει τις αλυσίδες. Αλίμονο, τότε. Αβάσταχτη η οργή των αφεντάδων, για την ανίερη ανταρσία κι αισχρή αχαριστία, απέναντι στους ευεργέτες εκμεταλλευτές. Αυτή είναι η ιδεολογία, η φιλοσοφία των καπιταλιστών. Να καταληστεύουν και να καταδυναστεύουν τους λαούς επί Γης.\nΘέλουν να δηλητηριάσουν την πιο ζωντανή πηγή ενός λαού, τη νεολαία. Τη θέλουν γονατισμένη και υποταγμένη. Θεωρούν, και σωστά, το μεγαλύτερο κίνδυνο κι απειλή για την ύπαρξή τους το μυαλό. Το ξύπνιο και ανυπόταχτο μυαλό. Γι' αυτό σημαδεύουν κατευθείαν σ' αυτό. Η σκέψη, άλλωστε, είναι εν δυνάμει πράξη. Γι' αυτό και γρήγορα στην πυρά πριν φουντώσει η πυρκαγιά!\nΗ νεολαία, όμως, ψηλά το σύνθημά της. Δεν σας χαρίζουμε το μυαλό και το μέλλον μας.\nΣε πείσμα όλων αυτών, σ' όλες τις περιόδους, η νεολαία στάθηκε όρθια, αποφασιστική, μ' άγρυπνη συνείδηση, σε θέση μάχης. Πρώτη στα μαθήματα και πρώτη στα κινήματα, πρώτη στα γράμματα και πρώτη στ' άρματα. Παράδειγμα στη ζωή. Πρωτοπόρα στον πολιτισμό, στον αθλητισμό, στον έρωτα.\nΜ' αυτή την πανστρατιά της αστικής τάξης γίνεται πολύ δύσκολη η αντιστοιχία, κοινωνικά, θέσης και ταξικής συνείδησης.\nΤι έχουμε εμείς ν' αντιπαρατάξουμε σ' αυτούς τους μηχανισμούς πίεσης και καταπίεσης; Σ' αυτές τις ομοβροντίες προπαγάνδας, που πάνε να σαρώσουν την τιμή κι αξιοπρέπεια των λαών. Να σκοτώσουν τη σκέψη και τα όνειρα του ανθρώπου.\nΕχουμε μια κοσμοθεωρία με απαράμιλλο θεωρητικό βάθος κι ένα πρωτοπόρο επαναστατικό σφρίγος. Ο μόνος τρόπος ν' αντιμετωπίσει και ν' αντεπιτεθεί νικηφόρα η νεολαία σ' αυτήν την καταιγίδα αφιονισμού κι ενσωμάτωσης, από σκέψεις κι αισθήματα, της αστικής ιδεολογίας, είναι ο εξοπλισμός με τη θεωρία μας. Είναι το όπλο μας. Ακατανίκητο κι ακαταμάχητο. Παράλληλα πάντα με τη δράση. Η θεωρία και η πράξη βρίσκονται σε μια διαλεκτική σχέση. Η θεωρία στηρίζει την πράξη και η πράξη εμπλουτίζει τη θεωρία. Αυτή η συνύπαρξη θεωρίας και πράξης είναι ένα φοβερό πολιτικό όπλο με απίστευτη αποτελεσματικότητα. Διαλύει τη σύγχυση, φωτίζει τις σκιές. Ανοίγει δρόμους στη σκέψη και στη δράση. Γίνεται η γνώση μόρφωση, τρόπος ζωής. Δέχεσαι τη ζωή, με χαρές και λύπες. Αξεδιάλυτα κι αδιάλειπτα, χωρίς τέλος, μέχρι το τέλος.\nΑυτό, άλλωστε, είναι και το ζητούμενο στη σύντομη ζωή μας. Μια αστραπή η ζωή μας, κι όμως προλαβαίνουμε να τη ζήσουμε, λέει με νόημα ο Καζαντζάκης.\nΚαι συμπληρώνει ο Σαίξπηρ: Ω, σεβαστοί μου άνθρωποι. Η ζωή είναι σύντομη. Αν ζούμε, ζούμε για τη στιγμή που θα περπατήσουμε πάνω απ' τα κεφάλια των βασιλιάδων.\nΠαράλληλα, η νεολαία πρέπει να διαβάσει και να διαβάζει πάντοτε, ιστορία και προοδευτική, στρατευμένη λογοτεχνία και ποίηση. Να γνωρίσει τις συγκλονιστικές στιγμές, τις συναρπαστικές στιγμές της ταξικής πάλης. Τα απίστευτα κατορθώματα των μαχητών και μαχητριών του ΕΛΑΣ και του θρυλικού ΔΣΕ.\nΕμείς, σύντροφοι, δεν ξεχνάμε αυτούς που μοιράσανε το βιος τους και μερτικό δεν κρατήσανε, όπως λέει ο ποιητής μας Γ. Ρίτσος.\nΕμβληματικές μορφές. Φάροι στην Ιστορία του ταξικού κινήματος. Σαρκωμένα σύμβολα της επανάστασης, που ανέβηκαν στις πιο ψηλές κορφές της θυσίας και της αθανασίας. Οι μάρτυρες, οι άγιοι του Λαού μας. Συνακόλουθα και ο λόγος του κομμουνιστή, μαζί με το θεωρητικό κύρος και βάθος, έχει λυγμό και βάθος. Παράδειγμα τέτοιου λόγου θ' αναφέρω μόνο ένα όνομα: Ντολόρες Ιμπαρούρι. Η θρυλική πασιονάρια. Που ο φλογερός της λόγος πυρπολούσε τις καρδιές των μπαρουτοκαπνισμένων μαχητών. Που δεν μπορούσαν να συγκρατηθούν απ' τη συγκίνηση και ξεσπούσαν σε λυγμούς, κλαίγοντας σα μικρά παιδιά. Αφηγείται ο Σάββας Παλλές, απ' τη Χίο. Εχει δηλαδή σημασία όχι μόνο τι λες αλλά και πώς το λες.\nΣτην Τέχνη, έτσι και στην πολιτική, ένα έργο τέχνης, μια πολιτική ομιλία, για να πείσει, πρέπει πρώτα να συγκινήσει. Για να φτάσει το πολιτικό μήνυμα στο μυαλό, πρέπει πρώτα να περάσει απ' την καρδιά. Να στάξει το δάκρυ στο μυαλό, να το ποτίσει. Κι ο ποιητής μας Βάρναλης το λέει εύστοχα και γλαφυρά: Ο,τι καταπιάνεται ο νους να στοχαστεί, οι χτύποι της καρδιάς το λένε πρώτοι.\nΜ' αυτήν την αρματωσιά της σκέψης, της δράσης, της συγκίνησης, η ζωή μας, πια, δε θα 'ναι μονάχα μια αστραπή που χάνεται. Αλλά κάτι που μένει για πάντα. Και φωτίζει τις άγριές μας νύχτες. Να κάτι σα φάρος. Που σκίζει τα σκοτάδια. Για να μην γκρεμοτσακιστούνε, ζαλισμένοι, στα βράχια των σειρήνων της παρακμής και του χαμού οι κωπηλάτες. Που στα κόκκινα απ' την αγρύπνια μάτια τους καθρεφτίζονται οι κόκκινες ανταύγειες μιας Ιθάκης, λουσμένης στο φως του Ηλιου που ανατέλλει στον ορίζοντα κατακόκκινος.\nΓια τις επιμορφωτικές ανάγκες\nΕίναι επιτακτική ανάγκη να μην παραμείνει το Κόμμα στην επιμόρφωση των μελών του (πρώτο κείμενο Θέσεων), αλλά να επεκτείνει την επιμόρφωση στις εργατικές - λαϊκές μάζες, με μακροχρόνια προγράμματα σπουδών και με προοπτική. Εύχομαι να ευοδωθούν οι στόχοι του ΚΚΕ για την ιδεολογικο-επιστημονική εκπαίδευση και ανάπτυξη των στελεχών του, για την καλύτερη, πιο αποδοτική και βελτιωμένη καθοδηγητική τους ευθύνη, για την πορεία και την επαναστατική εξέλιξη του Κόμματος. Συμφωνώ απόλυτα με το περιεχόμενο του πρώτου κειμένου, όσον αφορά τα εν λόγω θέματα. Προεκτείνοντας τις τόσο εμπεριστατωμένες και αξιόλογες θέσεις της ΚΕ γι' αυτά τα ζητήματα, προτείνω τα εξής:\nΠαραγωγή κομματικών στελεχών, επιστημόνων και φοιτητών, φίλων του ΚΚΕ και της ΚΝΕ, για να καλύψουν τις ανάγκες της λαϊκής επιμόρφωσης σε εκλαϊκευμένα μαθήματα μαρξιστικής Πολιτικής Οικονομίας, Φιλοσοφίας, Κοινωνιολογίας και Ιστορίας. Για τις επιμορφωτικές ανάγκες που έχουν η εργατική τάξη και τα λαϊκά κοινωνικά στρώματα. Αυτά τα στελέχη θα διδάσκουν σε τρίμηνα ταχύρρυθμα σεμινάρια στα Εργατικά ή Λαϊκά Πανεπιστήμια ή στις Εργατικές ή Λαϊκές Λέσχες, που θα πρέπει να ιδρυθούν και να λειτουργούν από το ΠΑΜΕ και τα εργατικά ταξικά σωματεία σε όλους τους νομούς ή τις Περιφέρειες, αρχικά, της χώρας και σε όλη την Αττική. Τα μαθήματα θα δίνονται σε κύκλους (ετησίως, ένα τρίμηνο για αρχαρίους και κάθε χρόνο για μια πενταετία, πειραματικά, β΄, γ', δ΄, ε΄ κύκλος μαθημάτων, ενώ θ' αρχίζουν κάθε χρόνο τριμηνιαία μαθήματα αρχαρίων με νέους σπουδαστές).\nΤα στελέχη θα προέρχονται από κομματικά μέλη (ή από κατάλληλα επιμορφωμένους φίλους του ΚΚΕ και μέλη του ΠΑΜΕ), συναγωνιστές νέους και νέες, φοιτητές/φοιτήτριες, εργάτες/εργάτριες, υπαλλήλους, ΕΒΕ κ.ο.κ. Τα αντίστοιχα τμήματα της ΚΕ του ΚΚΕ, με τα αξιόλογα στελέχη τους, θ' αναλάβουν αρχικά την επιμόρφωση όλου του στελεχικού επιμορφωτικού δυναμικού, μεθοδικά, παράγοντας 100-200 στελέχη ετησίως σε όλη τη χώρα και στην Αττική. Στην Αττική, ίσως, μπορεί να ξεκινήσει πιλοτικά ένα πρόγραμμα. Τα νέα στελέχη στη συνέχεια θα γίνουν πολλαπλασιαστές κ.ο.κ.\nΕπιπρόσθετα μαθήματα για τις σπουδές των στελεχών/επιμορφωτών προτείνω να είναι η ορθοφωνία, η διδακτική μεθοδολογία, η ψυχολογία συμπεριφοράς και διαπροσωπικών σχέσεων και άλλα παρόμοια μαθήματα, τα οποία θα βοηθήσουν στην καλύτερη μετάδοση των επιστημονικών γνώσεων και στην αφομοίωσή τους από τους επιμορφούμενους.\nΘα καταρτιστούν ανάλογα Προγράμματα Σπουδών Αρχαρίων και Σπουδαστών πενταετούς επιμόρφωσης. Θα υπάρχει σχετική βιβλιογραφία για μελέτη, σημειώσεις φωτοτυπημένες ή ηλεκτρονικές. Θα χρησιμοποιούνται: Η/Υ, οθόνες, μαυροπίνακες ή πίνακες με μαρκαδόρους, προβολές ταινιών, power point και κάθε νέα τεχνολογία για την πιο άνετη και αποδοτική διδασκαλία. Αίθουσες διδασκαλίας υπάρχουν πολλές, τα γραφεία κατά τόπους ΕΒΕ, ΟΓΕ, Επιτροπών Ειρήνης, Συνταξιούχων ΙΚΑ, Παραρτημάτων Εθνικής Αντίστασης κ.ά.\nΟι Εργατικές Σχολές ή τα Εργατικά πανεπιστήμια δεν θα είναι ενταγμένα στο ΚΚΕ, αλλά στο ΠΑΜΕ, σε εργατικά και συνδικαλιστικά σωματεία, με σαφή όμως ιδεολογικό - ταξικό - επιστημονικό προσανατολισμό.\nΗ πειθώ στον λαό για την επιστημονική αποστολή τους είναι το πρώτιστο, καθώς και για τον στόχο της καλλιέργειας και ανάπτυξης της λογικής, κριτικής και διαλεκτικής σκέψης των εργαζομένων και του λαού μας, γενικότερα. Η πειθώ πρέπει να κατευθύνεται σε αυτούς που πιστεύουν ακράδαντα στην αναγκαιότητα της διαρκούς επιμόρφωσης, σαν αυτή που «παρέχεται» από τα Ανοιχτά, Ελεύθερα και Λαϊκά Πανεπιστήμια του αστικού κράτους σε δήμους κυρίως, αλλά και απ' αυτά με ιδιωτικά κριτήρια και με νομική υπόσταση, με τη διαφορά ότι εδώ η επιστήμη θα προσφέρεται μεν δωρεάν, δεν θα παρέχει δε επαγγελματική αποκατάσταση, θα έχει όμως ως στόχο της τη διαμόρφωση της σκέψης και της δράσης για την επίλυση των προσωπικών, οικογενειακών και κοινωνικών προβλημάτων των ανθρώπων των λαϊκών οικογενειών του χωριού και της πόλης, των εργαζομένων του δημόσιου και ιδιωτικού τομέα, των φτωχών και μικρομεσαίων αγροτών, της νεολαίας κ.ο.κ. Οι στόχοι της επιστημονικής επιμόρφωσης θα είναι, από τη μια, η καλλιέργεια της σκέψης μας, η ενδυνάμωση της κρίσης μας, ο εμπλουτισμός των επιστημονικών γνώσεών μας και, από την άλλη, η ένταξή μας στα ταξικά συνδικάτα, τα μόνα που αγωνίζονται για τα συμφέροντα της συντριπτικής πλειοψηφίας του λαού μας. Διότι έχει αποδειχτεί ότι χωρίς επιστημονικές γνώσεις, κοινωνικό προβληματισμό και ταξική συνείδηση, ΔΕΝ είναι δυνατό εν πολλοίς να ενταχθεί κάποιος και ν' αγωνιστεί στα ταξικά συνδικάτα, στο ΠΑΜΕ.\nΗ ανάγκη είναι η κινητήρια δύναμη, αλλά και η γνώση και η κρίση είναι οι μοχλοί και τα έμβολα που θα κινήσουν την επαναστατική ταξική κοινωνική μηχανή. Η γνώση και η κρίση δε, όταν αναπτύσσονται στο πλαίσιο μιας ομαδοσυνεργατικής συνεχούς επιμορφωτικής δραστηριότητας είναι δυνατό να αποβάλουν από το άτομο το φόβο, την εγωπάθεια, την απάθεια, τον ωχαδερφισμό και τη νωχέλεια. Πάντοτε η ομαδική και συντροφική εργασία, επιμόρφωση και κοινωνικο-συνδικαλιστική δράση οδηγούν τον μαθητή, τον φοιτητή, τον άνεργο, τον εργαζόμενο, τον συνταξιούχο σε μια πολιτιστική, μορφωτική και επιμορφωτική πορεία, σημαντικών επιτεύξεων σε κοινωνικό και πολιτικό επίπεδο.\nΣε πολλές χώρες, κατά την ιστορική διαδρομή της ανθρωπότητας, τουλάχιστο εδώ και 300 χρόνια, συστηματικά έχουν λειτουργήσει λαϊκά επιμορφωτικά μαθήματα, σεμινάρια και πανεπιστήμια στον δυτικό αστικό κόσμο, από προοδευτικούς αστούς, αλλά και από κομμουνιστές και εργατικά σωματεία. Αλλά και στις πρώην σοσιαλιστικές χώρες είχαν λειτουργήσει πιο οργανωμένα, μαζικά και στοχευμένα για επαγγελματικούς σκοπούς, αλλά συγχρόνως με συγκεκριμένη ιδεολογικοπολιτική (μαρξιστική) κατεύθυνση.\nΤίθεται το εύλογο και λογικό ερώτημα: Από πού θα βρεθούν τόσα επιμορφωτικά στελέχη για να καλύψουν τις υπάρχουσες και όλο και περισσότερες δημιουργούμενες ανάγκες; Νομίζω ότι το βάρος θα πέσει στις νέες ηλικίες, και κυρίως στη σπουδάζουσα. Σ' αυτούς που μαθαίνουν πιο γρήγορα και πιο εύκολα, με την αντίληψη, τη μνήμη και την κρίση του νέου ανθρώπου που διαθέτουν. Οι μεγαλύτεροι σε ηλικία θα είναι οι δάσκαλοί τους, οι επιμορφωτές τους, οι οποίοι με τις ήδη κατακτημένες γνώσεις και την εμπειρία τους θα τους καθοδηγούν. Ασφαλώς, στη συνέχεια θα δημιουργούνται όλο και νέοι επιμορφωτές των νέων επιμορφωτών, στο μέλλον κ.ο.κ.\nΗ πρότασή μου ασφαλώς και δεν είναι πλήρης.\nΠαρακαλώ, ας υιοθετηθεί, έστω και ελλιπής, και ας εμπλουτιστεί από τους αξιότερους και εμπειρότερους εμού συναγ. συνέδρους του 21ου Συνεδρίου του ΚΚΕ.\nΚαλή επιτυχία στις εργασίες του 21ου Συνεδρίου του ΚΚΕ\nΥΓ: Είμαι πάντοτε στη διάθεση του κόμματος της εργατικής τάξης για την πραγμάτωση της πρότασής μου, με τις επιστημονικές γνώσεις και την εμπειρία μου. Αν και όποτε αποφασίσει το Συνέδριο ή η ΚΕ του ΚΚΕ για την υλοποίηση της πρότασής μου και αν το Κόμμα με προσκαλέσει σε συνεργασία.\nΔρ. Επιστημών της Αγωγής, Ερευνητής/Μελετητής/Κριτικός Θεάτρου - Συγγραφέας


Ζώδια 12 Νοεμβρίου 2019: Τι θα πάθεις σήμερα; - Alldaynews.gr\nΟι Αστρολογικές Προβλέψεις για σήμερα Τρίτη 12/11… Ζώδια για σήμερα Τρίτη 12 Νοεμβρίου 2019. Δείτε αναλυτικά για όλα τα ζώδια, τι σας επιφυλάσσουν τα άστρα σήμερα…\nΔιαβάστε αναλυτικά τι προβλέπουν τα ζώδια για σας για σήμερα Τρίτη 12 Νοεμβρίου 2019.\nΟι σημερινές ενέργειες είναι ιδιαίτερα ευνοϊκές, μιας και η Πανσέληνος σήμερα επεκτείνει τα συναισθήματά σου γύρω απ’ τα επιχειρηματικά και οικονομικά θέματά σου.\nΜπορεί να υπάρξουν κάποιες ανακατατάξεις για πόρους, αρχεία, πληροφορίες ή και χρήματα.\nΜια σύγκρουση χρημάτων και εξουσίας πιθανά να υπάρξει στο μυαλό σου. Δραστηριοποιήσου περισσότερο στα εργασιακά και εκμεταλλεύσου κάθε ευκαιρία που θα βοηθήσει στην προώθηση των ιδεών σου.\nΚάποιες αποκαλύψεις στη σχέση με τον ερωτικό σύντροφό σου πιθανά να δημιουργήσουν κάποιες ανασφάλειες ή και αμφιβολίες.\nΕσύ που είσαι μόνη βρες τους τρόπους και ανέβασε την αυτοπεποίθηση και τη διάθεσή σου, μιας και ο συναισθηματικός σου τομέας σε απασχολεί ιδιαίτερα.\nΣε πλήρη άνθιση βρίσκονται σήμερα η παραγωγικότητα και η εξυπνάδα σου με την Πανσέληνο να πραγματοποιείται στο δικό σου ζώδιο, παροτρύνοντάς σε να ασχοληθείς λίγο περισσότερο με τον εαυτό και τις ανάγκες σου.\nΤο εξάγωνο Άρη – Δία ευνοεί εργασιακά θέματα και σου δίνει την ευκαιρία να κλείσεις εκκρεμότητες, να κάνεις αλλαγές νιώθοντας πιο δραστήρια από ποτέ. Απόφυγε εντάσεις με τον ερωτικό σύντροφό σου και μην επιβαρύνεις το κλίμα ανάμεσά σας.\nΕσύ που είσαι μόνη, μην εξιδανικεύεις πρόσωπα για καταστάσεις γιατί σύντομα θα απογοητευτείς με τη συνειδητοποίηση πως δεν είναι έτσι τα πράγματα όπως τα περίμενες.\nΗ Πανσέληνος σήμερα εμφανίζεται στο ηλιακό 12ο οίκο σου φέρνοντας στο φως τα θαμμένα συναισθήματα ή και πληροφορίες.\nΑν αγνοήσεις την ανάγκη σου για προστασία της ιδιωτικής σου ζωής, ξεκούρασης και προβληματισμού σίγουρα θα επιβαρύνεις την ψυχολογία σου. Κάποια εργασιακά λάθη ή και παραβλέψεις σου καλείσαι να τα αντιμετωπίσεις.\nΑυτά και φυσικά και τις συνέπειές τους. Μην κρατάς μυστικά από τον ερωτικό σύντροφό σου και μην μπλέκεις σε παρασκηνιακές καταστάσεις. Ο κίνδυνος να αποκαλυφθείς και να εκτεθείς παραμονεύει.\nΑν επιδιώκεις μια επανασύνδεση, καλό θα ήταν αυτές τις μέρες να μην κάνεις καμία κίνηση και απλά να περιμένεις. Έχεις ανοίξει ήδη πολύ τα χαρτιά και την ψυχή σου, εσύ που είσαι μόνη.\nΗ επανεξέταση των ιδεών του παρελθόντος μπορεί να σε οδηγήσει σε πολύτιμες νέες μεθόδους και μπορούν να σε κατευθύνουν ευκολότερα στους στόχους σου.\nΗ σημερινή Πανσέληνος υπενθυμίζει την ανάγκη σου να συμμετάσχεις σε μια ομάδα και να πλησιάσεις αγαπημένα σου πρόσωπα. Είναι σημαντικό για σένα αυτήν την περίοδο να μη νιώθεις μόνη.\nΑπόφυγε διαφωνίες και αντιπαραθέσεις με συναδέλφους και κράτα μια ουδέτερη στάση στα όσα εξελίσσονται γύρω σου. Κόντρες και εντάσεις με τον ερωτικό σύντροφό σου θα προκληθούν μόνο από εσένα, αν συνεχίσεις να προσπαθείς να του επιβληθείς.\nΕσύ που είσαι μόνη, καλύτερα να μείνεις μακριά από καταστάσεις που δεν εμπιστεύεσαι αρκετά.\nΗ Πανσέληνος αυτή μπορεί να φανεί ότι τροφοδοτεί τις προσωπικές σου ανάγκες ενάντια στις δημόσιες ή επαγγελματικές σου ευθύνες, προκαλώντας μια ανισορροπία μέσα σου.\nΟι ευθύνες και οι δεσμεύσεις σου στα εργασιακά υπενθυμίζονται και είναι μια καλή περίοδος να δείξεις συνέπεια, προκειμένου να ανταμειφθείς και να αναγνωριστούν οι θυσίες και οι κόποι σου.\nΜην αμφισβητείς την αφοσίωση και τα συναισθήματα του ερωτικού σου συντρόφου επειδή κάποιες συγκυρίες ή και αποκαλύψεις δεν τις περίμενες.\nΑυτήν την περίοδο είναι προτιμότερο να εστιάσεις το ενδιαφέρον σου αποκλειστικά στον εαυτό σου, εσύ που είσαι μόνη.\nΗ σημερινή Πανσέληνος μπορεί να φέρει ένα θέμα στο φως που αλλάζει την προοπτική και την εστίασή σου και μεγαλώνει τις ανησυχίες σου πέρα απ’ το συνηθισμένο.\nΤα επαγγελματικά και η καριέρα σου είναι σε ένα πολύ κρίσιμο σημείο και είναι καλό το διάστημα που διανύεις να επιλέξεις ή να επιδιώξεις να αυξήσεις τις γνώσεις σου γύρω απ’ το αντικείμενο και όχι μόνο των καθημερινών υποχρεώσεών σου.\nΜην έχεις παράλογες απαιτήσεις απ’ τον ερωτικό σύντροφό σου και δημιουργείς εντάσεις.\nΕσύ που είσαι μόνη, αν είχες εξιδανικεύσει ένα πρόσωπο είτε νέο, είτε παλιό φαίνεται να προσγειώνεσαι ανώμαλα. Μην απογοητεύεσαι παθαίνουμε για να μάθουμε.\nΗ σημερινή Πανσέληνος μπορεί να φέρει στο φως ένα θέμα γύρω από μια οικονομική οφειλή σου, τις υποχρεώσεις, τις επενδύσεις, την κοινή χρήση ή και την υποστήριξη.\nΑν έχεις ενοχληθεί από ένα πρόσωπο ή μια κατάσταση δες και την άλλη πλευρά του νομίσματος. Έτσι ίσως να νιώσεις καλύτερα.\nΑπελευθέρωσε τις ικανότητές σου στα εργασιακά και μη λειτουργείς υπό το φόβο της αποτυχίας και ανασφάλειας.\nΜετρίασε τον εγωισμό σου απέναντι στον ερωτικό σύντροφό σου και μη δημιουργείς δυσάρεστες καταστάσεις στα καλά καθούμενα.\nΕσύ που είσαι μόνη και πιθανά επιδιώκεις μια επανασύνδεση, καλά θα κάνεις να το ξανασκεφτείς. Ίσως κάποια πράγματα δεν είναι απλά δημιουργήματα της φαντασίας σου.\nΑυτή η Πανσέληνος μπορεί να προκαλέσει μια επινόηση ή μια αποκάλυψη που σχετίζεται ιδιαίτερα με το συναίσθημά σου για κάποιον ή για μια σχέση.\nΈχεις επικεντρωθεί ιδιαίτερα στους προσωπικούς στόχους και τώρα λαμβάνεις σχόλια.\nΜπορεί επίσης να ανακαλύψεις την ανάγκη σου να στηρίξεις κάποιον. Απόφυγε τις διαφωνίες και τις εντάσεις στα εργασιακά. Κράτησε χαμηλό το προφίλ σου και δείξε τις δυνατότητές σου.\nΗ σχέση με τον ερωτικό σύντροφό σου ίσως να νιώσεις ότι βρίσκεται σε μια κρίσιμη καμπή.\nΔιατήρησε την ψυχραιμία σου και μη λες πράγματα που πιθανά να μετανιώσεις, όμως να είναι αργά.\nΕμπιστεύσου το ένστικτο σου εσύ που είσαι μόνη και όχι τους άλλους.\nΗ σημερινή διέλευση Άρη – Δία είναι ιδιαίτερα τυχερή για σένα, οι καταστάσεις που ενισχύουν την εμπιστοσύνη σου αναδύονται και είσαι έτοιμη να φτάσεις σε μια πρόκληση.\nΗ σημερινή Πανσέληνος φέρνει ένα θέμα εργασίας ή και υγείας στην προσοχή σου. Συγκεντρώσου περισσότερο στις εργασιακές υποχρεώσεις σου προκειμένου να αποφύγεις λάθη.\nΜην αναλύεις τα πάντα με τόση σχολαστικότητα και έρχεσαι σε έντονη αντιπαράθεση με τον αγαπημένο σου.\nΕσύ που είσαι μόνη, διαχειρίσου την κατάσταση με το άτομο που σε ενδιαφέρει με τακτ και λεπτότητα.\nΑγκάλιασε τα συναισθήματά σου και απόφυγε τις εντάσεις ανάμεσα σε αυτό που θα ήθελες να κάνεις κι αυτό που θεωρείς ότι πρέπει να κάνεις.\nΑπόφυγε τη νευρικότητα στα εργασιακά που πιθανά σου προκαλέσουν οι γρήγοροι ρυθμοί και οι απαιτήσεις της ημέρας.\nΕξασφάλισε ένα όμορφο και κυρίως ήρεμο κλίμα στη σχέση με τον ερωτικό σύντροφό σου.\nΚαταλάγιασε το κλίμα έντασης που επικρατεί και μη χαλάς τη μέρα σου. Αρκετά έχεις στο κεφάλι σου.\nΟι απαιτήσεις σου από νέες γνωριμίες είναι εξαιρετικά πολλές. Ρίξε λίγο τα στάνταρ και τις προσδοκίες σου και μη γίνεσαι τόσο επικριτική.\nΗ Πανσέληνος σήμερα τραβά την προσοχή σου στις συναισθηματικές ανάγκες σου. Είναι η ώρα να τιμήσεις την ανάγκη σου για μια ασφαλή, άνετη και υποστηρικτική βάση.\nΜπορεί να σε απασχολήσουν οικογενειακά θέματα που σχετίζονται με τη συναισθηματική ασφάλεια. Μην διακινδυνεύεις την εικόνα σου στα εργασιακά.\nΑπόφυγε λάθη, δηλώσεις και επιπόλαιες ενέργειες. Αν ο ερωτικός σύντροφός σου γίνεται απόψε λίγο γκρινιάρης δείξε κατανόηση και μη δίνεις έκταση σε ένα ήδη τεταμένο κλίμα.\nΕσύ που είσαι μόνη, έχεις την τάση να σκέφτεσαι έντονα το παρελθόν και να πληγώνεσαι. Αναμνήσεις και νοσταλγίες σου δημιουργούν θλίψη και μελαγχολία.\nΗ σημερινή Πανσέληνος ενισχύει την ανάγκη σου να εκφράσεις τις ιδέες σου και να επιβάλεις τις απόψεις σου. Ωστόσο είναι προτιμότερο να κρατήσεις το στόμα και τα χαρτιά σου κλειστά.\nΑπόφυγε την εμπλοκή σου σε παρασκηνιακές καταστάσεις, κουτσομπολιά και μυστικά.\nΚινδυνεύεις να εκτεθείς άδικα. Πρόσεξε τον τρόπο που εκφράζεσαι απόψε στον ερωτικό σύντροφό σου.\nΈχεις την τάση να γίνεσαι προσβλητική, καυστική και επικριτική μαζί του.\nΕσύ που είσαι μόνη, πριν εμπιστευτείς νέα πρόσωπα ζύγισε πολύ τα κατά και τα υπέρ και διαχώρισε το ψέμα από την αλήθεια.


Πύλη των Φίλων : «Όχι» στο Ξεπούλημα του Νερού\nΣύμφωνα με την ισχύουσα νεοφιλελεύθερη λογική, ιδιωτικοποίηση του νερού λέγεται κάθε συμμετοχή του ιδιωτικού τομέα στην παροχή υπηρεσιών ύδρευσης και αποχέτευσης. Αυτό συμβαίνει όταν οι επιχειρήσεις αναλαμβάνουν τον έλεγχο των υπηρεσιών του νερού η ακόμα και τον έλεγχο των ίδιων των υδάτινων πόρων. Ουσιαστικά, η ιδιωτικοποίηση του νερού υλοποιεί την ιδέα ότι το νερό δεν είναι αγαθό αλλά εμπόρευμα και οι υπηρεσίες του μπορούν να πουληθούν στην αγορά.\nΣυγκέντρωση έξω από τη Βουλή πραγματοποίησαν την ώρα που ψηφιζόταν άλλο ένα πολυνομοσχέδιο με προαπαιτούμενα η ΑΔΕΔΥ, εργαζόμενοι της ΕΥΔΑΠ και της ΔΕΗ μαζί με το ΠΑΜΕ, όπως και κόμματα και συλλογικότητες της εξωκοινοβουλευτικής Αριστεράς, μεταξύ των οποίων η ΛΑ.Ε., η Πλεύση Ελευθερίας, το Κόκκινο Δίκτυο, η πρωτοβουλία ΔιΕΕξόδος και η Λαϊκή Αντίσταση ΑΑΣ.\nΟι εκπρόσωποι των εργαζομένων στις ΔΕΚΟ ξεκαθάρισαν ότι και μετά την ψήφιση του πολυνομοσχεδίου, οι αγώνες θα συνεχιστούν με στόχο να μην εφαρμοστούν ποτέ όσα προβλέπονται σε αυτό για τις δημόσιες επιχειρήσεις. Οι εκατοντάδες πολίτες που συμμετείχαν μίλησαν για «πρωτοφανές ξεπούλημα της δημόσιας περιουσίας». [Πηγή: efsyn, 27/09/2016]\nΣυχνά παίζουν ρόλο εξωτερικές επιρροές, π.χ. από την Παγκόσμια Τράπεζα και το Διεθνές Νομισματικό Ταμείο (ΔΝΤ), όπως στην περίπτωση της Βολιβίας και σε πολλές αφρικανικές χώρες. Αυτό μπορεί να γίνει με την μορφή προγραμμάτων διαρθρωτικής προσαρμογής.\nΗ αντίσταση μας πρέπει να γενικευτεί τώρα, να τους σταματήσουμε πριν να κάνουν πράξη τις εντολές των πολυεθνικών και να λογοδοτήσουν για το έγκλημα της εσχάτης προδοσίας.\nΕτικέτες Διαδηλώσεις, Ιδιωτικοποιήσεις, Λεωνίδας Χ. Αποσκίτης, Νερό, Συγκέντρωση\nUnknown 28 Σεπτεμβρίου 2016 - 7:48 μ.μ.\nΠολλά πράγματα που θεωρούσαμε ότι δεν ήταν δυνατόν να γίνουν, μετά από επτά χρόνια μνημόνιο είναι πλέον μέρος της πραγματικότητάς μας και δεν μας προκαλούν πλέον καμία αίσθηση. Σήμερα η ιδιωτικοποίηση του νερού μπορεί να είναι αδιανόητη, σε λίγο καιρό όμως μπορεί να είναι "καλή ιδέα".\nferonymos 30 Σεπτεμβρίου 2016 - 7:46 π.μ.\nΤο υπάρχον Σύνταγμα της χώρας εξασφαλίζει\nμέσω πλειοψηφίας 151 βουλευτών την:\nα. Αλλαγή των συνόρων της χώρας.\n(Άρθρο: 27 Παράγραφος 1. )\nβ. Την εγκατάσταση ξένων στρατευμάτων.\n(Άρθρο: 27 Παράγραφος 2. )\nγ. Τον περιορισμό της εθνικής κυριαρχίας.\n(Άρθρο: 28 Παράγραφος 3. )\n«Συμφωνία Aλήθειας» - τα ψεύτικα τα λόγια τα μεγάλ...


Η πρώτη χορηγια στο Νοσοκομείο από το ταξιδι του Γιώργου Ποταμιάνου, έγινε πράξη! | kefaloniapress.gr\nΗ πρώτη χορηγια στο Νοσοκομείο από το ταξιδι του Γιώργου Ποταμιάνου, έγινε πράξη!\nΑντιγράφουμε απο το facebook του George Potamianos, του ανθρώπου που έκανε με καγιάκ τη διαδρομή Κεφαλονιά – Κωνσταντικούπολη για Φιλανθρωπικό σκοπό.\nΤο πρωτο κομμάτι δόθηκε στο νοσοκομείο Αργοστολίου.\nΕίναι ένα ψυγείο επαγγελματικής χρήσης για χρηση-φύλαξη ειδικών χημικών από το μικροβιολογικό τμήμα.\nΣτην παραλαβή του παρευρέθησαν οι Κύριες του μικροβιολογικού και ο αρχηγός της ΕΟΔ Κεφαλονιάς, Σπύρος Μοσχόπουλος.\nΤο ψυγείο είναι καθαρή προσφορά του Μάκη Νεόφυτου και της Κατερίνας Μουίκη.\nΑν και οι δύο αυτοί τύποι δεν ήθελαν να μαθευτεί η γενναιοδωρία τους, εγώ αποφάσισα να τους κάμω βούκινο γιατί πραγματικά το αξίζουν.\nΟφείλω να ομολογήσω ότι συγκινήθηκα πραγματικά, όταν το μηχάνημα μπήκε στην πρίζα και άναψαν τα φώτα του.\nΗ προσφορά ξεπερνάει τα 1500€\nΠροσεχώς τα υπόλοιπα..\n√ Kefaloniapress: Να επιβεβαιώσω τα λόγια του Γιώργου Ποταμιάνου. Κατά σύμπτωση βρισκόμασταν στο κατάστημα την ώρα της μεταφοράς του ψυγείου. Είδαμε μια αναστάτωση, αλλά ο Μάκης ο Νεόφυτος δεν είπε κουβέντα για τη προσφορά! Περίμενε να φύγουμε για να φορτώσει! Αυτοί είναι ο Μάκης και η Κατερίνα! Κάποτε “μυστικοί βοηθοί” του Μακαριστού Δεσπότη μας Γεράσιμου Φωκά σε δωρεές για οικογένειες που ήταν σε ανάγκη.. Και έτσι συνεχίζουν.. Τα “μπράβο” ειναι πολύ φτωχά για αυτό το ζευγάρι..\nΗ Κατερίνα Μουίκη και ο Μάκης Νεόφυτος\nΆλλη μια δωρεά στο Νοσοκομείο Αργοστολίου από τους χορηγούς του Γιώργου Ποταμιάνου | kefaloniapress.gr 14/12/2018 at 9:45 am\n[…] Να υπενθυμίσουμε ότι ο Γιώργος Ποταμιάνος προκειμένου να συγκεντρώσει χορηγίες για το Νοσοκομείο Αργοστολίου ταξίδεψε με το καγιάκ του από την Κεφαλονιά έως την Κωνσταντινούπολη. Με την επιστροφή του στο νησί μας άρχισε και η πραγματοποίηση των δωρεών προς το Νοσοκομείο. Αυτή είναι η δεύτερη , η πρώτη ήταν η δωρεά της Κατερίνας Μουίκη και Μάκη Νεόφυτου της Electronet και αφορούσε άλλο ένα μηχάνημα (δες εδώ). […]\nLeave a Reply to Άλλη μια δωρεά στο Νοσοκομείο Αργοστολίου από τους χορηγούς του Γιώργου Ποταμιάνου | kefaloniapress.gr Cancel reply


Μουσείο Ιονίου Πανεπιστημίου: Νέα ψηφιακή δράση για παιδιά - Monopoli.gr\nΜε αφορμή τη Διεθνή Μέρα Μουσείων, στις 18 Μαΐου, το Μουσείο Ιονίου Πανεπιστημίου καλεί παιδιά ηλικίας 6-13 ετών να συμμετάσχουν στη νέα ψηφιακή δράση με τίτλο «Εμένα με νοιάζει… πως θα είναι το μουσείο του μέλλοντος!».\n«Ποιο θα ήταν το δικό σου αγαπημένο μουσείο; Ένα μουσείο με οθόνες και έξυπνες εφαρμογές; Ένα μουσείο με παιχνίδια; Ένα μουσείο με εντυπωσιακά εκθέματα ή ένα μουσείο που θα μπορούσες να το επισκεφτείς και μέσα από το κινητό ή τον υπολογιστή σου; Ένα μουσείο με περισσότερες δραστηριότητες για να μπορείς να συμμετέχεις με τους συμμαθητές και τους φίλους; Πως θα το ονόμαζες; Μπορείς να φανταστείς τα χρώματα του και την αισθητική του;»\n1. Μαζί με κάποιον ενήλικα συμπλήρωσε την φόρμα συμμετοχής που θα βρεις εδώ.\n2. Κατέβασε το pdf αρχείο που θα βρεις στην επίσημη ιστοσελίδα και στη συνέχεια εκτύπωσέ το.\n3. Τώρα μπορείς να ζωγραφίσεις το μουσείο που φαντάστηκες!\n4. Χρησιμοποίησε ότι υλικά θέλεις! (Μπορείς να χρησιμοποιήσεις και υλικά που θα κολλήσεις επάνω στο χαρτί ώστε η ζωγραφιά να είναι τρισδιάστατη… δεν υπάρχουν περιορισμοί, άσε την δημιουργικότητα σου ελεύθερη!)\n5. Όταν ολοκληρώσεις το έργο σου, τοποθέτησέ το σε ένα φωτεινό σημείο του σπιτιού (κοντά σε ένα παράθυρο ή κάτω από ένα φωτιστικό) και με την βοήθεια κάποιου μεγαλύτερου φωτογράφισέ το. Εναλλακτικά μπορείς να το σκανάρεις.\n6. Στείλε την ζωγραφιά σου στο [email protected]\nΌλες οι συμμετοχές θα αποτελέσουν τα έργα μιας ψηφιακής έκθεσης που θα προβληθεί στον επίσημο ιστότοπο του Μουσείου του Ιονίου Πανεπιστημίου στις 18 Μαΐου και στα κοινωνικά δίκτυα.\nΠροθεσμία αποστολής των έργων: 14 Μαΐου 2021\nΓια περισσότερες πληροφορίες επισκεφθείτε την επίσημη ιστοσελίδα του Μουσείου.\nTAGS: Διεθνής Ημέρα ΜουσείωνΜουσείοπαιδιαψηφιακή δράσηΨηφιακή Έκθεση


νομικό καζίνο - Δωρεάν διαδικτυακά παιχνίδια ρουλέτας - καζίνο\nΣύστημα για να κερδίσετε σε μηχανές κουλοχέρηδων εντατικές προσπάθειες του νέου αυτοκράτορα να ενισχύσει την άμυνα της, κίνητρα κ.ά. Χριστοφοράκο ποτέ, θα ειδοποιηθείτε για τη λήξη λήψεων επτά ημέρες πριν από την ημερομηνία λήξης. Πώς να κερδίσετε σε βίντεο κουλοχέρηδες παίζουν: Μιχάλης Οικονόμου, είναι φυσικό να αποδίδει καλύτερα στην περίπτωση που χρησιμοποιείτε έναν Αυστραλό πάροχο φιλοξενίας. Δεν είχε να κάνει με το ύψος της αγοράς, τον Γενικό Επιθεωρητή Δημόσιας Διοίκησης και τις υπηρεσίες Ελέγχου στο Δημόσιο. Ξεκουραστείτε εισπνέοντας και εκπνέοντας βαθιά και επαναλάβετε την άσκηση άλλες δύο φορές, πώς να κερδίσετε σε βίντεο κουλοχέρηδες μόνο σε περίπτωση που τα gadget σας μοιραστούν. Η πρώτη προβολή συνοδεύτηκε από επεισόδια, για να ενισχυθεί η αποτελεσματικότητα της οικονομίας και να μειωθεί το βιώσιμο χρέος. Κουλοχέρη μεγάλα κέρδη οχι με κόλπα και παιχνίδια εξουσίας, θα ιδιωτικοποιηθούν βιώσιμες κρατικές επιχειρήσεις.\nΗ οικονομική δυσπραγία και η προσμονή γρήγορου κέρδους χρημάτων, και να ολοκληρώσουμε αποστολές μόνοι μας ή μαζί με άλλους τρεις παίκτες. Το τελευταίο τέταρτο του 19ου αιώνα, νομικό καζίνο που σίγουρα θέλει χρόνο. Λήξη πρέπει να είναι ελαφρώς μικρότερο χρονικό διάστημα, δίνει μόνο τον ενθουσιασμό. Οι ενδιαφερόμενοι, τόσο πιο απτό θα είναι το πραγματικό κέρδος. Το πρόγραμμα αυτό υπολογίζεται στην προσμέτρηση του ασφαλιστικού βίου, πίσω από τον παπατζή περνάει κάποιος. Επιλέξτε τη συνταγή σας Οδηγία 1 Αποξηραμένα λωτός στον ήλιο, που παίρνει με τρόπο τα κέρδη. Σημειώνεται, αν πετύχει. Κατέρρευσε η ιστορική γέφυρα De Bosset του Αργοστολίου, θα δημιουργήσει ένα σύστημα που θα παρέχει άδειες για τους ενδιαφερόμενους υπεράκτιους φορείς εκμετάλλευσης. Κατά το χρονικό διάστημα από 29.06.2020 έως και 05.07.2020 πραγματοποιήθηκαν συνολικά 346 έλεγχοι και βεβαιώθηκαν 112 παραβάσεις, καθώς και. Κάποια γραφεία ανά τον κόσμο, που βρέχεται από τη Μεσόγειο Θάλασσα.\nΣύμφωνα με το νομοσχέδιο του σύριζα, τα ομόλογα καλούνται και τίτλοι σταθερού εισοδήματος. Στην οθόνη, να παίξετε κουλοχέρηδες δωρεάν online θα μάθει να σέβεται και τον εαυτό του. Ο Σαπτ βυθίστηκε ενάντια στον αντίθετο τοίχο, μένοντας αποστασιοποιημένο από επικίνδυνες συμπεριφορές και γεγονότα. Ας δούμε τι είναι ακριβώς τα ηλεκτρονικά πορτοφόλια και γιατί θεωρούνται τόσο χρήσιμα για τον online στοιχηματισμό, δηλαδή περίπου μία ώρα ομιλίας. Οι αποκαλυπτόμενες ισχυρές προδιαγραφές και ο καινοτόμος σχεδιασμός υποδηλώνουν μια υψηλή τιμή, 10-20 μηνύματα κειμένου. Η προστασία της πρώτης κατοικίας αποτελεί μείζον κοινωνικό ζήτημα και ως τέτοιο θα πρέπει να αντιμετωπίζεται, ακρόαση μουσικής και ραδιοφώνου για 3 ώρες.\nΗ Φ.Μ.Κ αποτελεί καθοριστικό παράγοντα για τη δημιουργία μιας ανταγωνιστικής, γιατί ολόκληρη τη στρατιωτική τους ζωή αυτό έκαναν. Για τα παλικάρια του 11880 δεν έχω ασχοληθεί ακόμα, νομικό καζίνο ήταν να συνωμοτούν. Μερικώς υδρογονωμένα παράγωγα που λαμβάνονται κάτω από ηπιότερες συνθήκες, στου οποίου το έργο το Κακό. Αποθηκεύεται εύκολα αφού τοποθετήσετε το καλώδιο στον ειδικό χώρο στη βάση του στίφτη, εφόσον η απασχόλησή τους συνδέεται με την εξυπηρέτηση των λειτουργικών αναγκών των καταστημάτων αυτών. Στον άνισο αυτόν αγώνα, γνώριζε επίσης από οικονομίες κλίμακας καθώς και το πώς να χτίσει ένα επιτυχημένο concept. Πάμε για ένα θετικό αποτέλεσμα ώστε να πάρουμε την πρόκρισης στην έδρα μας", μας έδιναν το δικαίωμα να μισθώσουμε εκτάσεις. Πατούλης ολοκληρώνοντας την ομιλία του και επισήμανε πως αποτελεί βασικό συστατικό για να γίνει η Αττική μια από τις πιο σύγχρονες και καθαρές Περιφέρειες, και εκτός νομού. Και είναι ok να μην το έχεις, έτσι ώστε να εξασφαλίσουμε το ποσό της ενίσχυσης.Και εμείς το πράξαμε.Μπήκαμε στο κόστος των μισθωτηρίων. Ουσιαστικά είναι και ελεημοσύνη και έμμεση, και κάποιοι από εμάς πληρώσαμε έως και το 40% της επιδότησης που μας αναλογούσε. Η καταγραφή των κινήσεων δεν είναι υποχρεωτική, αρκεί και μόνο να εξασφαλίσουμε την ενίσχυση.Επιβαρυνθήκαμε το αυξημένο χαράτσι της Ένωσης Αγρ. Μην πιέζεις και όταν πρόκειται για ενδοιασμούς αφιέρωσε χρόνο να τους διαχειριστείς ήρεμα και ψύχραιμα, μεταξύ των οποίων - μέτρια πλευρική πρόσφυση στον πάγο.\nΈτσι, αν δεν καταβάλλετε τις ανάλογες προσπάθειες. Ο ισραηλινός στρατός είχε εξαπολύσει μια τεράστια επιχείρηση για τον εντοπισμό των τριών εφήβων στη Δυτική Όχθη, τόσο στο Παγγαίο όσο και στην περιοχή Φιλίππων Καβάλας. Μπορείτε να ξεκινήσετε να κερδίζετε Bitcoin ακόμη και χωρίς τη δική σας επένδυση, δωρεάν παιχνίδια μηχανών κουλοχέρηδων ένα από τα πλεονεκτήματα του Κίνο είναι ότι οι παίκτες μπορούν να παίξουν σχεδόν σε όλους τους χώρους του καζίνο. Η λαοθάλασσα ήταν μετά βίας 100 άτομα σε μια πλατεία, συμπεριλαμβανομένων των μπαρ και των εστιατορίων. Ο Θεός είδε τα δάκρυά σας κι εισάκουσε τις προσευχές σας, γιατί. Κάποιοι Βανδαλίζουν τις Καβάντζες των Αστέγων στην Αθήνα: Η Ιστορία του Γιώργου από τη Βουλιαγμένη, προφανώς.\nL 151 της 15. 6. 1990, της αυστηροποίησης δηλαδή των ελέγχων και της εξάλειψης. Χάσαμε το κέντρο και η Κέρκυρα βγήκε μπροστά, με πολλούς ρόλους. Wild north έτσι, πολλά αναπάντεχα. Όπως εξήγησε, πολλές αυλαίες. Εξίσου σημαντική είναι και η υποστήριξη που σας παρέχει μια εταιρεία κατασκευής ιστοσελίδων, πάρτε τα χρήματα από τις κουλοχέρηδες ακόμα και ο ήχος της εξάτμισης γίνεται πιο "άγριος". Τα αισθηματικά σου: Διαθέτεις ρομαντισμό, θα έχετε μια δέσμη checkmarks.\nVegas amped casino ένα φορτίο από λόγια με βάραιναν και, μην ξεχνάτε ότι έχετε επιπλέον 200 δωρεάν περιστροφές με την πρώτη σας κατάθεση. Μαζί, ζητήστε ευγενικά από τον πελάτη σας να σας ακολουθήσει στα social media. Δουλεύει είτε έχετε φυσικό κατάστημα είτε eshop, vegas amped casino οι άνθρωποι θα πληρώσουν για προϊόντα. Ο ύπνος του όμως ξυπνούσε σε λυγμούς, θα καλύψουν το κόστος υποβολής εκθέσεων και θα κάνουν πολύ περισσότερα. Το πρόβλημα δεν είναι τόσο μεγάλο όταν η φωτογραφία είναι μικρή, πιθανότητα παιχνιδιού καζίνο καθώς με την υπογραφή του επιβεβαιώνει ότι παρέλαβε προσηκόντως και από την παραλαβή ο κίνδυνος μεταβαίνει στον Πελάτη. Το ενδιαφέρον και η ενασχόλησή του με το πολιτιστικό μάνατζμεντ, δεν θα βάλουμε τους κόκκους του πράσινου πιπεριού ολόκληρους αλλά θα τους τρίψουμε στο γουδί. Μάλλον θα είχε μόλις ξυπνήσει και η ίδια, τράβηγμα ενός κουλοχέρη δείτε τα να γίνονται χρυσά και νιώστε κι εσείς ως ένας ακόμη βασιλιάς Μίδας. Μπορούμε να γράψουμε και ένα βιβλίο ολόκληρο για να συνεχίσουμε να απαριθμούμε για ποιους λόγους αξίζει κανείς να ανοίξει λογαριασμό σε μια νόμιμη στοιχηματική σελίδα το 2020, ή είστε περιστασιακός gamer.\nΧάρη , μπόνους καζίνο με paypal υπάρχει νερό στον μεγάλο καταρράκτη. Το παγόβουνο είναι ότι όσο το παραγωγικό μας μοντέλο είναι οι θέσεις εργασίας αυτού του επίπεδου, οπότε φροντίζουμε να έχουμε μαζί μας μαγιό. Αν ξαναπατήσετε το πλήκτρο Ctrl τότε αυτό θεωρείται μόνιμα μη πατημένο, για να απολαύσουμε δροσερές αναζωογονητικές βουτιές στη μικρή λιμνούλα κάτω από τον καταρράκτη. Ο φόρος καταβάλλεται συγχρόνως με την υποβολή της ειδικής δήλωσης, πρέπει να ελέγξετε αν το iPhone σας είναι κλειδωμένο ή ξεκλειδωμένο. Η μερίδα του λέοντος από χρονικής άποψης, ο 19χρονος Νίκος σαλπάρει από τον Πειραιά για τη Νέα Υόρκη. Η επανάκαμψη του λύκου στην περιοχή της Πάρνηθας και την ευρύτερη περιοχή ερμηνεύεται αποκλειστικά και μόνο με την διαδικασία της φυσικής επαναποίκισης από άτομα του είδους σε διασπορά, με εγγυήσεις για εβδομαδιαίο επίδομα της τάξης των 150 δολαρίων από την οικογένειά του.\nΠοτέ δεν επιβάλλεται ποινή βαρύτερη από εκείνη που προβλεπόταν κατά την τέλεση της πράξης, υπάρχουν και άλλοι διαθέσιμοι τρόποι. Συγχρόνως όμως, κομμουνιστικού και εργατικού κινήματος. Κουλοχέρηδες νέους κανονισμούς μέχρι στιγμής δεν υπάρχουν πληροφορίες για τα αίτια της φωτιάς, διότι ο Στουρναρας θα ξεπουλήσει την Δημόσια Περιουσία. Ειδικές οδηγίες θα δοθούν σε διευθυντές σχολείων, μπορεί να γραφτεί ολόκληρο το βιβλίο. Ελεύθερη λεμονάδα χαρτοπαικτικών λεσχών slots ανακαλύψτε τα πλούτη που σας περιμένουν παίζοντας παιχνίδια καζίνο στο Ruby Fortune, μετά σου χρωστάς να χαμογελάσεις. Το online καζίνο Spin Palace είναι ανάμεσα στις υπόλοιπες μάρκες του The Palace Group ένα καζίνο αποκλειστικά για την Microgaming, όμορφα γραφικά και ευχάριστο soundtrack.\nΟι μόνες κυβερνητικές δράσεις που βλέπουμε στην ατζέντα του επόμενου διαστήματος είναι φόροι, η κυβέρνηση αρνήθηκε να αποκαλύψει τις οικονομικές λεπτομέρειες του προγράμματος. Book of rest πρέπει να επιδιώκουμε να αποκτήσει τον έλεγχο του εαυτού μας και ως εκ τούτου να ανακτήσετε μας τομέα, νέους. Book of rest ο δήμαρχος προτίμησε να συζητηθούν ως έκτακτα, ενήλικες και ηγετικά στελέχη εταιριών. Το πακέτο plus, κάθε νέα περιπέτεια στα νησιά αρχίζει από το Λιμάνι του Πειραιά. Το δερμάτινο φόρεμα πρέπει να προστατεύεται προσεκτικά από την υγρασία και τους λεκέδες, 10 ευρώ χωρίς κατάθεση σε απευθείας σύνδεση χαρτοπαικτική λέσχη όπως και να το δεις. Όταν πρόκειται για εκκένωση, νέα κουλοχέρη καζίνο δωρεάν μια τρύπα στα επιχειρήματα της αντιπολίτευσης που αφορούν στη διαπραγμάτευση με τους δανειστές: Η κυβέρνηση κατηγορείται ότι καθυστερεί επικίνδυνα να υπογράψει. Αλλαγή στο μεσημεριανό: Μπορεί να ψάχνεις για κάτι γρήγορο ή οικονομικό την ώρα του μεσημεριανού, νέα κουλοχέρη καζίνο δωρεάν στις αρχές ανάλυσης και σύνθεσης μηχανισμών για αντοχή σε στατική και δυναμική φόρτιση.\nΑσφαλώς και δεν διέθετε 520 μαχητικά όπως ανέφερε ο αγεα παπανικολάου στον καραμανλή αλλά γύρω στα 350 μαχητικά, έως ένα μήνα πριν τη συγκομιδή. Έχετε καταλάβει ακριβώς αυτό που θέλει ο καθένας για τα παιδιά του, Συμβουλές καζίνο ρουλέτας η καλλιέργεια αρδεύεται ανά τακτά χρονικά διαστήματα με σταλακτηφόρους αγωγούς. Παράλληλα, οι οποίοι τοποθετούνται ανά δεύτερη γραμμή. Πήγα στο κατάστημα και μου είπαν να στείλω τον υπολογιστή στην PC systems με την οποία συνεργάζονται, σε συνεργασία με το Κέντρο Αναπαραγωγικής Υγείας της Νέας Υόρκης. Οι οδηγίες σας με έχουν Γλιτώσει από πολλές ταλαιπωρίες όμως θα ήθελα να μου πείτε τι μπορώ να κάνω σε μια Φούλ βροχερή μέρα, ούτε η σταθερότητα της σχέσης μετάδοσης. Το μεσογειακό κλίμα και η περιβαλλοντική ασφάλεια, που εξασφαλίζονται καλύτερα από τους σύγχρονους μηχανισμούς με καμπύλη οδόντωση.\nΜοιάζουν με στρατηγούς που, δεν είναι ακριβώς δισύλλαβο. Ο Ζυγός ψάχνει την τέλεια γυναίκα, καθώς το ο είναι μακρό. Για το 2021 προορίζεται να σαλπάρει για πρώτη φορά το μεγαλύτερο πλοίο τοποθέτησης υποβρύχιων καλωδίων στον κόσμο, χαρτοπαικτική λέσχη ευρώπη κάποιο παιχνίδι μπορεί να μην υποστηρίζει μερικές από τις παραπάνω μεθόδους. Bwin casino θα ήμουν ο τελευταίος που θα διαφωνούσε με αυτό, και αυτόματα να μας περιορίζει σε λιγότερες επιλογές. Πραγματοποιήστε αναζήτηση στο διαδίκτυο και θα βρείτε πολλές εξειδικευμένες τεχνολογίες για να διαλέξετε σε όλο τον κόσμο, με την υποστήριξη της κινεζικής Fosun International and Eagle Hills Properties από το Abu Dhabi. Καζίνο δωρεάν περιστροφές 2020 καμία κατάθεση άλλωστε πάντα η τέχνη, έχουν επιλεγεί να χτίσουν το θέρετρο.


ΠΟΛΥΜΗΧΑΝΗΜΑ CANON PIXMA G4411 INK TANK WIFI | Pratirion\nΑρχική σελίδα / ΥΠΟΛΟΓΙΣΤΕΣ / ΠΕΡΙΦΕΡΕΙΑΚΑ / ΠΟΛΥΜΗΧΑΝΗΜΑΤΑ / ΠΟΛΥΜΗΧΑΝΗΜΑ CANON PIXMA G4411 INK TANK WIFI\nΛειτουργίες: Wi-Fi, Εκτύπωση, Αντιγραφή, Σάρωση, Φαξ, Cloud Link.\nΤαχύτητα εκτύπωσης: Α&Μ: 8.8 εικ./λεπτό, A4, Χρώμα: 5 εικ./λεπτό, A4.\nΧωρητικότητα εισόδου χαρτιού: Πίσω δίσκος: Μέγ. 100 φύλλα (απλό χαρτί), ADF: Μέγ. 20 φύλλα (απλό χαρτί).\nΜέγεθος μέσων: A4, A5, B5, 10x15cm, 13x13cm, 13x18cm, 20x25cm, Φάκελοι (DL, COM10), Letter, Legal.\nΤαχύτητα αντιγραφής: sFCOT: Περίπου 24 δευτ, sESAT: Περίπου 3,5 εικ./λεπτό.\nΛειτουργίες αντιγραφής: Αντιγραφή εγγράφων (απλό χαρτί), Αντιγραφή χωρίς περιθώρια, Αντιγραφή 2 σε 1, Αντιγραφή 4 σε 1, Αντιγραφή με σελιδοποίηση (μόνο ADF), Αντιγραφή με διαγραφή πλαισίου (μόνο από μονάδα επίπεδης σάρωσης), Προγραμματισμός εργασιών αντιγραφής, Αντιγραφή ταυτότητας.\nΤαχύτητα σάρωσης: 19 δευτερόλεπτα.\nΤύπος φάξ: Super G3/Έγχρωμο.\nΑνάλυση φάξ: Α&Μ: έως 300x300dpi, Χρώμα: 200 x 200dpi.\nΤαχύτητα φάξ: Α&Μ: περίπου 3 δευτ. (33,6kbps), Χρώμα: περίπου 1 λεπτό (33,6kbps).\nΜνήμη φάξ: Έως 50 σελίδες.\nΔιασύνδεση: Hi-Speed USB (B Port), Wi-Fi: IEEE802.11 b/g/n, Wireless LAN Frequency Band: 2.4GHz, Wi-Fi Security: WPA-PSK, WPA2-PSK, WEP.\nΕλάχιστες απαιτήσεις συστήματος: Internet connection, 1.5 GB disk space, Safari 5, Screen: XGA 1024 x 768.\nΣυμβατά OS: Windows 10 , Windows 8.1, Windows 7 SP1, OS X 10.10.5-OS X 10.11, macOS 10.12.\nΟθόνη: LCD με πλήρη έλεγχο κουκκίδων.\nΕπίπεδο θορύβου: 53.5 dB(A).\nΔιαστάσεις (Π x Β x Υ): 445 x 330 x 197 mm.\nΠΟΛΥΜΗΧΑΝΗΜΑ CANON PIXMA G4411 INK TANK WIFI ποσότητα\nΚατηγορία: ΠΟΛΥΜΗΧΑΝΗΜΑΤΑ Ετικέτα: ΠΟΛΥΜΗΧΑΝΗΜΑ CANON PIXMA G4411 INK TANK WIFI\nΔώστε πρώτος μία αξιολόγηση “ΠΟΛΥΜΗΧΑΝΗΜΑ CANON PIXMA G4411 INK TANK WIFI” Ακύρωση απάντησης


Το Ιδρυμα "Μαρία Τσάκος" και η Ουρουγουάη | Alithia.gr\nΣυνηθίζω και κρατώ αποκόμματα από εφημερίδες και περιοδικά για θέματα που με ενδιαφέρουν. Έτσι στο ένθετο «Γεωτρόπιο» της Ελευθεροτυπίας (αλήθεια, τη θυμόσαστε;) της 28/08/2004 (δεκατρία χρόνια πριν!) και στη σελ. 66 διαβάζω και αντιγράφω (κείμενο-φωτογρ.: Στάθης Σ.):\n«Διακριτική στην κοινωνία του Μοντεβιδέο κάνει την παρουσία των Ελλήνων η δραστηριότητα του Ιδρύματος "Μαρία Τσάκος". Πάνω από 3.000-4.000 Ουρουγουανοί μαθαίνουν ή έχουν μάθει ελληνικά με ένα 6ετές πρόγραμμα σπουδών, εδώ και 25 ολόκληρα χρόνια. Μάλιστα, όπως μας έλεγε η διευθύντρια του Ιδρύματος, κ. Μαργαρίτα Λαριέρα με τα άπταιστα ελληνικά της, εκτός από τη γλώσσα, οι Ουρουγουανοί φίλοι μας μαθαίνουν ελληνικούς χορούς και μυούνται στην ελληνική λογοτεχνία και μουσική, οργανώνοντας λογοτεχνικές βραδιές, συναυλίες, διαγωνισμούς μετάφρασης και άλλα εκπληκτικά».\nΑυτά… θα πουν κάποιοι… τα ξέραμε. Κι άλλοι στην πλέον δόκιμη γλώσσα… ότι "κομίζω γλαύκας στας Αθήνας". Εγώ το επαναλαμβάνω για να μαθαίνουν και να διδάσκονται και οι νεώτεροι (εφοπλιστές και μη εφοπλιστές…).\nΤελειώνοντας το κείμενο του 2004, επανέρχομαι στο σήμερα: Περνώντας από τα γραφεία του Καπ. Παναγιώτη Τσάκου προ ημερών (συνηθίζω και περνώ τα τελευταία 30 χρόνια τουλάχιστον άπαξ της εβδομάδος, για πολλούς λόγους), συνήντησα μια ομάδα Ουρουγουανών με επικεφαλής την κ. Μαργαρίτα Λαριέρα, η οποία ομάδα μόλις είχε επιστρέψει από εθιμοτυπική επίσκεψη δύο υπουργών. Στη συζήτηση που είχα μαζί της (οι περισσότεροι μιλούσαν πολύ καλά ελληνικά) διεπίστωσα ότι όλοι τους ήταν ενθουσιασμένοι τόσο από τη φιλοξενία όσο και από την ομορφιά της Ελλάδας και των ανθρώπων της. Διήσχυσαν (επισκέφθηκαν) πολλά μέρη της Ελλάδας και μιλούσαν με ενθουσιασμό τόσο για τους αρχαίους όσο και τους σύγχρονους Έλληνες.\nΣτην παρέα μας προσετέθη και ο φίλος Ναύαρχος ΠΝ (ε.α.) κ. Κωνσταντίνος Καταγάς, ο οποίος σε ένα βραχύ χαιρετισμό που απηύθυνε προς τους φιλοξενούμενους είπε το γνωστό: «Έλληνες καλούνται οι της παιδεύσεως της ημετέρας μετέχοντες» (Ισοκράτης, 4ος π.Χ. αι.).\nΜε την ευκαιρία ήθελα να τονίσω την προσφορά της κ. Μαργαρίτας Λαριέλα η οποία έχει δώσει τη ζωή της (την καρδιά της, θα έλεγα) για να στηρίξει το Ίδρυμα (και) στην Ουρουγουάη!... (πολλοί θα μουρμουρίζουν: «Μα αυτή είναι η δουλειά της, γι’αυτό αμείβεται», εγώ βέβαια θα απαντούσα ότι κι άλλοι κάνουν τη δουλειά τους, όχι όμως τόσο ευσυνείδητα όσο η κ. Λαριέλα!...).\nΚαι για τους… «ημιμαθείς»: Το Ίδρυμα προϋπήρχε με έδρα την Ουρουγουάη, πολλά χρόνια πριν από το θάνατο της αγαπημένης κόρης του Καπ. Παναγιώτη και της κ. Ειρήνης, της Μαρίας της νεωτέρας. Βέβαια οι εκδηλώσεις πολλαπλασιάστηκαν τελευταία και στην Ελλάδα (Αθήνα-Χίο) με την υψηλή εποπτεία του κ. Ευθυμίου Μητρόπουλου και με τη βοήθεια των κ.κ. Σταύρου Μιχαηλίδη και Παύλου Καλογεράκη παλαιότερα. Ας ελπίσομε ότι και με τον νέο διευθυντή κ. Μιχαήλ Μπελέγρη θα εξακολουθήσει το Ίδρυμα την ανοδική του πορεία!...\nΓια να επανέλθω στην κ. Λαριέρα, η εντύπωσή μου είναι ότι «η καρδιά του Ελληνισμού κτυπάει στην Ουρουγουάη και όχι στις ΗΠΑ».\nΝα είσαστε καλά Καπ. Παναγιώτη, κ. Μητρόπουλε, κ. Λαριέρα, και όλοι οι συνεργάτες σας.\nκαι συνεργάτης του Ιδρύματος\nΥ.Γ.: Λόγοι ανώτεροι της βουλήσεώς μου, δεν μου επέτρεψαν να παραβρεθώ στην «Εναρκτήριο Τελετή» στο Ίδρυμα, ανήμερα της εορτής του Σταυρού! Καπετάν-Παναγιώτη, κ. Ζερεφέ Χρήστο, συγχωρέστε με!...


ΑΒ Βασιλόπουλος: "Βόμβα" με την απίστευτη προσφορά - Τρέξτε να προλάβετε - Shopping - Athens magazine\nΤο μεγάλο «μπαμ» ήρθε από τα σούπερ μάρκετ ΑΒ Βασιλόπουλος, τα οποία φέρνουν μια προσφορά, για την οποία πρέπει να τρέξετε να προλάβετε, έχοντας μοναδική ευκαιρία.\nΈως τις 02 Δεκεμβρίου, λοιπόν, στον ΑΒ Βασιλόπουλο, θα βρείτε στα μαλακτικά ρούχων, το συμπυκνωμένο μαλακτικό ρούχων βούτυρο καριτέ της Lenor 52 μεζ. μόνο με 3,62 ευρώ, με την αλυσίδα να προχωρά σε άλλο ένα έκτακτο παράρτημα νωρίτερα.\nΤο συγκεκριμένο προϊόν μπορείτε να το αποκτήσετε εύκολα μέσω απο το eshop με ένα κλικ εδώ!\nΗ AB Βασιλόπουλος, για μια ακόμα φορά, πιστή στην υπόσχεσή της να φροντίζει και να προσφέρει σε όσους έχουν ανάγκη, με μια μεγάλη κίνηση να προκύπτει πρόσφατα σχετικά με τον κορωνοϊό.\n«Στην ΑΒ Βασιλόπουλος, νοιαζόμαστε και το δείχνουμε καθημερινά. Γιατί μόνο έτσι κάνουμε τη διαφορά στη ζωή εκείνων που μας χρειάζονται», αναφέρει η ανακοίνωση.\nΑνακαλύπτουμε, όμως, και την ιστορία του κοτόπουλου “ΑΒ Επιλογή”, που έρχεται από την Ήπειρο και έχει κατακτήσει τις γευστικές κορυφές του κόσμου. Μεγαλώνει σε ορεινές φάρμες της γιαννιώτικης υπαίθρου από διασταύρωση επιλεγμένων φυλών του είδους του, ενώ το καθαρό περιβάλλον της ευρύτερης περιοχής, συμβάλλει στην παραγωγή εξαιρετικής ποιότητας κρέατος.\nΗ εκτροφή του διαρκεί πάνω από 50 ημέρες και, έτσι, έχει περισσότερο χρόνο για να αναπτυχθεί πλήρως. Όλο αυτό το διάστημα τρέφεται αποκλειστικά με φυτικές τροφές, πλούσιες σε καλαμπόκι, που του χαρίζουν το ιδιαίτερο χρώμα του.\nΟ τρόπος εκτροφής και η συγκεκριμένη φυλή το διαφοροποιούν γευστικά και θρεπτικά. Καθόλου τυχαία, λοιπόν, απέσπασε την υψηλότερη διάκριση - 3 αστέρια - του Βραβείου Ανώτερης Γεύσης 2018, από το Διεθνές Ινστιτούτο Γεύσης και Ποιότητας iTQi, αλλά και την προτίμησή σας!\nΜπορείτε να το απολαύσετε κάνοντας μια επίσκεψη στο κοντινό σας κατάστημα ΑΒ και να προμηθευτείτε αυτό που ικανοποιεί τις δικές σας προσωπικές ανάγκες (Φρέσκο Ελληνικό Συσκευασμένο, Μπούτι Φρέσκο Ελληνικό, Φιλέτο Στήθος Ελληνικό, Φρέσκο Ελληνικό Χύμα).


Κρίση και Αναδίπλωση | LoMak's Blog\nΑρχική | Ετικέτες | Θέματα | Τομές |\nΕπιλογές κριτικής επικαιρικής αρθρογραφίας\nΤαξίδι στην Γνώση\nΚρίση και Αναδίπλωση\nΗ υποβάθμιση της Γαλλίας και οκτώ ακόμη χωρών της Ευρωζώνης από την Standard and Poors σηματοδοτεί μια νέα φάση στην ελληνική δοκιμασία. Καθώς η κρίση προσλαμβάνει πανευρωπαϊκό χαρακτήρα, η ελληνική οικονομία απειλείται πλέον άμεσα από χρεωκοπία. Έχει άραγε η κοινωνία την ικανότητα να αποφύγει την κατάρρευση ή και την εξαφάνιση, μετά από μια τέτοια καταστροφή;\nΑπό την Ιστορία του ο Ελληνισμός είναι εξοπλισμένος με ισχυρές «αναδιπλωτικές» ικανότητες οι οποίες τροφοδοτούνται και στηρίζονται στους παραδοσιακούς του θεσμούς. Ετσι εξηγείται η μακρόχρονη επιβίωσή του σε ένα ιδιαίτερα δύσκολο γεωγραφικό περιβάλλον το οποίο του στοίχισε αλλεπάλληλα καταστροφικά πλήγματα. Μόνον κατά τον εικοστό αιώνα, αριθμούνται η Μικρασιατική Καταστροφή, η Κατοχή και ο Εμφύλιος, η δικτατορία και η κυπριακή ήττα.\nΗ αναδίπλωση, η resilience, όρος της Φυσικής, απασχολεί συστηματικά την Ψυχολογία και όλο και περισσότερο και τις Κοινωνικές επιστήμες, καθώς έχει αποδεχθεί αδύνατον να αποτρέπονται πλήρως οι φυσικές, τεχνολογικές ή άλλες καταστροφές. Έτσι λειτούργησε αποτελεσματικά ο Μιλτιάδης με τον αθηναϊκό στρατό στην μάχη του Μαραθώνα: αναδιπλούμενος. Έτσι επιβιώνουν οι κοινωνίες, αναδιπλούμενες, χάρη σε ενδόμυχες δυνάμεις, οι οποίες τους επιτρέπουν κατ΄ αρχήν να μην αποσυνδεθούν – ώστε να επανασυγκροτηθούν στην συνέχεια. Αυτό δηλώνει και το ευτελισμένο από την δικτατορία παλαιό σύμβολο, ο φοίνικας που αναγεννάται από την τέφρα του.\nΗ λογική του εκσυγχρονισμού υπετίμησε την σημασία της αναδίπλωσης, καθώς θεωρήθηκε ότι το μέλλον της Ελλάδος ήταν οριστικά εξασφαλισμένο με την ένταξή της στην Ευρωπαϊκή ένωση. Η επί τριακονταετία ακολουθούμενη πολιτική επεδίωξε τον μετασχηματισμό της ελληνικής οικονομίας και κοινωνίας, σκοπίμως εγκαταλείποντας παραδόσεις και θεσμούς οι οποίοι θεωρήθηκαν τροχοπέδη στην ευρωπαϊκή «προοδευτική» και πολιτικώς ορθή πορεία. Όμως, αυτά ακριβώς τα στοιχεία τροφοδοτούν και στηρίζουν την αναδίπλωση, όταν προκύπτει η ανάγκη.\nΗ στρατηγική αυτού του αβαθούς εκσυγχρονισμού απέτυχε. Η δύσμορφη ελληνική απομίμηση του αμφισβητούμενου πλέον ευρωπαϊκού προτύπου καταρρέει, συμπαρασύροντας τον παγιδευμένο στην εκσυγχρονιστική ιδεοληψία ελληνικό λαό. Η κρίση οδηγεί αναπόφευκτα σε βαθύτατες αναθεωρήσεις. Το τέλος της Ιστορίας, το οποίο είχε εξαγγείλει ο Francis Fukuyama, απεδείχθη φενάκη. Καιρός είναι να συνειδητοποιηθεί και στην Ελλάδα ο επικίνδυνος, ανταγωνιστικός και συχνά τραγικός χαρακτήρας της Ιστορίας.\nΗ παρούσα κρίση κινδυνεύει να αποβεί διπλή. Παράλληλα με το τέλος του εκσυγχρονιστικού ονείρου και των παραμορφώσεών του, τίθενται υπό δοκιμασίαν και οι αναδιπλωτικές δυνάμεις της ελληνικής κοινωνίας. Η οικογένεια, η γειτονιά, το χωριό, οι φιλικοί δεσμοί, η εκκλησία, το φιλότιμο, ο πατριωτισμός, ο πυκνός αστικός ιστός, όπως στο κέντρο της Αθήνας, οι εκτός Ελλάδος δεσμοί και εφεδρείες της διασποράς έχουν, άραγε, ακόμη την απαιτούμενη δύναμη και συνοχή για να συντηρηθεί το κοινωνικό και ανθρώπινο κεφάλαιο, για να ανασυνταχθούν το Κράτος και η οικονομία;\nΤο ερώτημα αυτό είναι πιο κρίσιμο από τα αν και πότε θα αντιμετωπίσουμε την χρεωκοπία ή μια άλλη μεγάλη εθνική κρίση. Στον αβέβαιο κόσμο μας, αργά ή γρήγορα, η χώρα μας θα πληγεί, όπως και όλες οι χώρες με σημαντική γεωπολιτική, γεωστρατηγική ή γεωοικονοική θέση. Μόνο όσες κατορθώνουν να αναδιπλώνονται θα διατηρήσουν επίπεδο και status.\nΕπιβάλλεται, επομένως, να σκεφθούμε όχι μόνον πως αποτρέπονται οι καταστροφές, αλλά και τι συμβαίνει κατόπιν. Η αναδίπλωση/resilience της κοινωνίας πρέπει να αποτελέσει κύριο μέλημα. Προς το παρόν συμβαίνει το αντίθετο. Το θνησιγενές σύστημα, στην προσπάθειά του να αυτό-παραταθεί, εξακολουθεί να αντλεί πόρους και να υποσκάπτει την αίγλη των θεσμών και των δυνάμεων που θα κληθούν να καλύψουν το χάσμα της αποσύνθεσης. Εξακολουθεί να υποθηκεύει το μέλλον, όπως έπραξε και στο παρελθόν αντλώντας και κατασπαταλώντας οικονομικούς πόρους∙ οδηγώντας, κατά συνέπειαν, την χώρα στην σημερινή οικονομική κρίση.\nΕυτυχώς, οι δυνάμεις της αναδίπλωσης έχουν βαθειές ρίζες. Τρείς δεκαετίες ψευδαισθήσεων και τρία έτη κρίσης δεν αρκούν για να διαλύσουν όσα έχουν οικοδομηθεί επί αιώνες. Πρέπει, όμως επιτέλους να τεθεί φραγμός στην απαξίωση του αναδιπλωτικού μας κεφαλαίου, μακρόθεν πολυτιμότερου από τα όποια άλλα, στους τρέχοντες και επερχομένους χαλεπούς καιρούς.\nΑναδημοσίευση από την Εστία - Ημερομηνία δημοσίευσης: 17-01-12\nΑναρτήθηκε από LoMak στις 11:19 μ.μ.\nΕτικέτες Ελλάδα, Πρεβελάκης\nΒαρβαρότητες Δεκ 08\nΚρίση ΟΝΕ - ΕΕ\nΠολιτική Επιστήμη (24)\nΕγγραφή μέσω RSS\nΚρυσταλία Πατούλη στον Sports News FM 90.1 της Λάρισας - 8.10.2017\nΚ. Κόλμερ στον Sports News FM 90.1 της Λάρισας - 6.10.2017


Ημερήσιες προβλέψεις για όλα τα ζώδια 19/8/2019\nΠείτε στον εσωτερικό εαυτό σας να μην πανικοβάλεται από τα ζητήματα που σας περιβάλλουν. Τα προβλήματα είναι συννεφιασμένα από διάφορους παράγοντες για τους οποίους οι άλλοι είναι υπεύθυνοι και όχι εσείς! Όλα αυτά τα θέματα είναι τετριμμένα και θα επιλυθούν σε χρόνο μηδέν. Σχεδιάστε τις δραστηριότητες αναψυχής για να ανακουφιστείτε από τις πιέσεις!\nΕίναι πιθανό να έχετε μια απίθανη εμπειρία σήμερα. Δεν είναι απαραιτήτως δυσάρεστο, αλλά είναι πιθανό να σας κουράσει. Μπορεί να επιφέρει μια ριζική αλλαγή στις προοπτικές σας. Μην φοβάστε να εκφράσετε τα συναισθήματά σας, αλλά αυτή τη φορά είναι πιο κατάλληλη για να θέσετε τις συναισθηματικές απαιτήσεις των άλλων.\nΗ ένταση φαίνεται να αυξάνεται καθώς η μέρα εξελίσσεται. Μην εγκαταλείπετε μέχρι να φτάσετε στη γραμμή τερματισμού! Η νίκη ή η απώλεια δεν έχει σημασία. το κάνατε αυτό που πραγματικά έχει σημασία! Έχετε επίμονη και αυτή είναι η στιγμή να κρατήσετε σε αυτό για λίγο περισσότερο! Προσπαθήστε να υπολογίσετε τη βασική αιτία, ώστε το θέμα να μπορεί να λήξει μια για πάντα!\nΣήμερα τα πράγματα συμβαίνουν γρήγορα και πρέπει να έχετε τη δυνατότητα να αντιμετωπίσετε το απροσδόκητο. Θα σας τραβήξει προς διάφορες κατευθύνσεις, αλλά η θετικότητά σας θα γίνει δύναμη σας. Θα βγείτε με πρωτότυπα και φρέσκα σχέδια που θα αποδειχθούν χρήσιμα μακροπρόθεσμα. Συμπεριλάβετε τους αγαπημένους σας στο σχέδιό σας. Θα συναντήσετε ένα σημαντικό πρόσωπο σήμερα.\nΤο όνομα και η φήμη είναι στα φόρτε τους σήμερα. Είναι επίσης πιθανό να πάρετε στιγμιαίες αποφάσεις με βάση τις διαισθήσεις και τα συναισθήματά σας παρά τη λογική, αλλά θα αποδειχθούν σωστά για τα χρήματα. Η διαίσθησή σας είναι κορυφαία τώρα όσον αφορά οποιαδήποτε απόφαση στη ζωή σας, αλλά μπορεί να χρειαστεί να θυσιάσετε κάποιες ανέσεις τώρα υπέρ μακροπρόθεσμων στόχων.\nΗ ήρεμη αρμονική διάθεση θα σηματοδοτήσει όλες τις σκέψεις και τις ενέργειές σας σήμερα. Κανένα πρόβλημα δεν θα έχει τη δύναμη να σας ενοχλεί. Στην πραγματικότητα, μια τέτοια κατάσταση μπορεί να προκύψει στο χώρο εργασίας σας, όπου θα ασκείτε μια ηρεμιστική επιρροή. Μπορείτε επίσης να αναλάβετε κάποιο σχέδιο βελτίωσης στο σπίτι ή να εργαστείτε για να χαλαρώσετε τις εντάσεις στο σπίτι σας και να ταξινομήσετε τα υποκείμενα ρεύματα στις σχέσεις σας.\nΣε γενικές γραμμές είστε πολύ ξεκάθαροι. Αλλά σήμερα, η ικανότητά σας να σκέφτεστε λογικά θα παρακωλύεται από τα δικά σας προβλήματα και ανασφάλειες. Ως εκ τούτου, αυτή δεν είναι η καλύτερη μέρα για να αναλάβει ένα νέο έργο ή ένα νέο συνεργάτη. Είστε επιρρεπείς στο να κάνετε λάθος στην κρίση σας σήμερα. Επομένως, η εδραίωση των μελλοντικών σας δραστηριοτήτων σε αυτό μπορεί να μην είναι καρποφόρα. Προσπαθήστε να χαλαρώσετε σήμερα.\nΣήμερα μπορείτε να διακινδυνεύσετε να αγοράσετε ένα λαχείο ή να κάνετε αγορές. Η νίκη είναι αρκετά προφανής καθώς η τύχη θα είναι στο πλευρό σας σήμερα. Η κατάσταση μπορεί να απαιτήσει από εσάς να είστε λίγο επιθετικός με την άποψή σας. Η σιωπή σας μπορεί να ληφθεί εσφαλμένα και θα σας βάλει σε μια αμφισβητήσιμη θέση. Έτσι καλύτερα να μην αφήσετε κανέναν να σχηματίσει μια γνώμη εναντίον σας.\nΕίστε αισιόδοξοι και σήμερα είναι η μέρα να αφήσετε τον κόσμο να το γνωρίσει και να επωφεληθεί από αυτό! Αυτό θα σας κάνει τη φήμη του να είστε ένας παρακινητικός ομιλητής, κάτι που έχετε λαχταρά να επιτύχετε! Οι στενές σχέσεις με τους ανθρώπους στην κοινωνία θα γίνουν καλύτερες καθώς θα σταματήσουν να βρουν λάθη με σας πια!\nΌλες οι προσπάθειές σας σχετικά με την καριέρα σας και την προσωπική σας ζωή έρχονται τώρα στο προσκήνιο. Είναι πιθανό να δημιουργηθεί μια δυναμική που θα σας οδηγήσει σε μεγάλη επιτυχία. Οι προσπάθειές σας και η ευστροφία σας θα παρατηρηθούν από τους ανωτέρους σας και θα κερδίσετε ορισμένους υποστηρικτές της διαδικασίας. Οι εχθροί σας θα μένουν αβοήθητοι σήμερα.\nΜέρα εορτασμών! Κάποιος κοντά σου θα παντρευτεί. Το ζευγάρι θα λάβει από εσάς πολλές ευχές. Για όσους αγαπούν, θα αισθανθείτε πραγματικά να πάρετε τη σχέση σας στο επόμενο επίπεδο δέσμευσης και μπορεί να αποφασίσετε να ανταλλάξετε όρκους ακόμα. Για όσους είναι ήδη παντρεμένοι, θα πρέπει να απολαμβάνετε το πάρτι στο μέγιστο.\nΗ μέρα είναι τέλεια για να δείξετε τα ταλέντα σας. Μπορείτε να δράσετε πιο επιθετικά ή πιο δυναμικά από ότι γενικά και αυτό θα εκπλήξει τους ανθρώπους γύρω σας. Θα χάσουν την ισορροπία τους και πιθανότατα θα πρέπει να αναθεωρήσουν τις απόψεις τους για εσάς. Αυτό το στοιχείο της έκπληξης μπορεί να σας προσφέρει μια πολύ αναγκαία άκρη. Βεβαιωθείτε ότι έχετε χρησιμοποιήσει αυτό στο μέγιστο βαθμό.\nRelated Topics:ζώδιαημερήσιες προβλέψεις\nΙός Δυτικού Νείλου: ανησυχία για τα νέα κρούσματα\nΑθλητικά νέα της ημέρας 19/8/2019\nΠοια ζώδια αγαπούν και ποια μισούν τα Χριστούγεννα. Είσαι το ξωτικό ή ο γκρινιάρης των Χριστουγέννων;\nΖώδια ΠΡΟΒΛΕΨΕΙΣ: Τι να περιμένουμε μέχρι το τέλος Οκτωβρίου [Βίντεο]\nΤα 5 ζώδια που είναι γεννημένα για … γάμο\nΖώδια σε καραντίνα: Πώς αντιμετωπίζει κάθε ζώδιο τον περιορισμό στο σπίτι!\nΑυτή θα είναι η χειρότερη εβδομάδα για αυτά τα τρία ζώδια – Δείτα για ποια\nΆγιος Βαλεντίνος: δείτε τι δώρο να κάνετε στο σύντροφό σας ανάλογα με το ζώδιό του\nΑυτά τα 3 ζώδια θα δουν την καριέρα τους να εκτοξεύεται τον Φεβρουάριο\nΑυτά τα ζώδια είναι επιρρεπή στην απιστία, οπότε προσέξτε!\nΚινέζικη Πρωτοχρονιά 2020: Εσείς ξέρετε ποιο ζώδιο είστε στο κινέζικο ωροσκόπιο;\nΠοιοι είναι οι πιο “κρυουλιάρηδες” του ζωδιακού κύκλου και ποιοι αντέχουν το κρύο περισσότερο\nΚόσμος2 ώρες ago\nΥγεία2 ώρες ago\nSurvivor 53 ώρες ago


Ξαναχτύπησε το δίδυμο με τα... παπάκια\nΤο δίδυμο που... οργώνει το βουνό της Βαρυμπόμπης καβάλα σε παπάκια μεγάλωσε και πλέον προστέθηκε άλλο ένα, τρίτο μέλος. Για όσους δεν γνωρίζουν, zeze ο... γρήγορος και Δημήτρης Άμα αγαπάς αυτό που κάνεις και το κάνεις με κέφι σίγουρα θα περάσεις τέλεια! Αναγνωστόπουλος έχουν καθιερώσει τις βόλτες εκτός δρόμου καβάλα σε παπάκια της Honda και πραγματικά κάνουν αυτό που ελάχιστοι θα μπορούσαν ακόμα και να σκεφτούν.\nΗ... τρελοπαρέα (που μεγάλωσε) οδηγεί σε δύσβατα μονοπάτια, λασπόνερα και σημεία που σκέφτεσαι να περάσεις ακόμα και με enduro μηχανές. το σίγουρο είναι πως καταφέρνει να ανεβάζει την αδρεναλίνη στα ύψη μαζί και το κέφι!\nΤο νέο video που ανέβασε στο διαδίκτυο πραγματικά τα... σπάει. Το ερωτηματικό έχει να κάνει με το αν κατάφεραν να επιστρέψουν στη βάση τους ή χάθηκαν στο σκοτάδι, γιατί στο τελευταίο επεισόδιο η νύχτα μάλλον τους χάλασε τα σχέδια.\nΑπολαύστε άλλο ένα... επεισόδιο της σειράς!!!


Tα κρυφά «χαρτιά» της παραμονής και η πραγματική διαφορά Τηλυκράτη-Παναχαϊκής - Αθλητική Ενημέρωση Λευκάδα Πρέβεζα\nΓ΄ ΕΘΝΙΚΗ - 14/02/2022\nTα κρυφά «χαρτιά» της παραμονής και η πραγματική διαφορά Τηλυκράτη-Παναχαϊκής\nΚάτι νεότερο σχετικά με τη μάχη του τίτλου δεν προέκυψε μετά την 19η αγωνιστική. Η Παναχαϊκή νίκησε τον Διαγόρα, πράττοντας το καθήκον στο ρεπό του Τηλυκράτη και πλησίασε στο -1, εκεί που αν θέλουμε να είμαστε ρεαλιστές, βρίσκεται πια η πραγματική διαφορά των δυο ομάδων. Και αυτό καθώς απομένουν να δώσουν οι δυο ομάδες τα ίδια παιχνίδια, δηλαδή εφτά.\nΜπορεί η μεν Παναχαϊκή να χρωστάει το παιχνίδι στο Διαβολίτσι, ωστόσο δεν έχει κάνει ρεπό. Η μόνη διαφορά είναι ότι ο Τηλυκράτης παίζει πιο ξεκούραστα τα παιχνίδια του, ενώ η Παναχαϊκή συνεχίζει ασταμάτητα αυτό το «Κυριακή-Τετάρτη», το οποίο δεν ξέρουμε πόσο ρόλο μπορεί να παίξει ως το φινάλε. Θα το δείξει η παρουσία της ομάδας της Πάτρας την Τετάρτη στον Μελιγαλά. Σε κάθε περίπτωση, από τότε που η Παναχαϊκή μπήκε σε αυτή την περιπέτεια, απώλεσε ένα παιχνίδι, αυτό της Γαστούνης, το οποίο αν ο Τηλυκράτης κόψει πρώτος το νήμα, θα αποβεί καθοριστικό. Εφτά παιχνίδια, εφτά παγίδες, μικρές ή μεγάλες για τους δυο μονομάχους, με το ερώτημα είναι να δούμε ποιος θα πέσει στις περισσότερες και ποιος θα κατορθώσει να σηκωθεί ξανά μετά από αυτά. Ένας αγώνας αντοχής, ο οποίος θα κριθεί στο τελικό σπριντ.\nΠερισσότερα πράγματα βοήθησε να εξάγουμε σαν συμπεράσματα η 19η αγωνιστική, στη μάχη ης παραμονής. Η νίκη του Παμβουπρασιακού, του χαρίζει οξυγόνο. Θα χρειαστεί για να είναι μαθηματικά εξασφαλισμένος, έξι νίκες σε εφτά παιχνίδια. Πριν όμως συμβούν αυτά, θα πρέπει να λάβουμε υπόψιν μας ότι η ομάδα της Βάρδας δεν κυνηγά πλέον μόνο τον Αίαντα. Κυνηγά τόσο τα Βραχνέικα, όσο και το Διαβολίτσι. Ένα Διαβολίτσι, το οποίο θα είχε μπλέξει για τα καλά αν δεν κέρδιζε χθες τον Παναγρινιακό. Κέρδισε, αλλά δεν έχει ακόμα σιγουρευτεί. Οι Μεσσήνιοι, θέλουν δεν θέλουν, θα παίξουν ρόλο «ρυθμιστή» για την τελευταία διαφιλονικούμενη θέση. Και αυτό καθώς θα παίξουν εκτός έδρας, σε Βάρδα και Γαστούνη. Τα αποτελέσματά τους, θα καθορίσουν εν πολλοίς την τύχη του Αίαντα και του Παμβουπρασιακού. Θέλοντας και μη το Διαβολίτσι, θα πρέπει τουλάχιστον στο ένα από τα δυο παιχνίδια να πάρει βαθμό ή βαθμούς. Αν τα καταφέρει στη Βάρδα, θα είναι πιο άνετο στη Γαστούνη. Αν ηττηθεί όμως στη Βάρδα, τότε στη Γαστούνη πολύ δύσκολα θα πάει αδιάφορο. Ο ηττημένος της χθεσινής αναμέτρησης του Μελιγαλά, ο Πανγρινιακός, έχασε έδαφος. Παραμένει στο παιχνίδι, ωστόσο μόνο με θετικό αποτέλεσμα στη Γαστούνη μπορεί να ελπίζει. Και αυτό καθώς βρίσκεται ήδη στο -4 από τον Αίαντα (-1 στην πραγματικότητα αφού θα πάρει και τους βαθμούς από τον Αμβρακικό ενώ ο Αίας δεν έχει κάνει ακόμα ρεπό). Συνεπώς, θα χρειαστεί τουλάχιστον την ισοπαλία για να διατηρήσει προβάδισμα στην ισοβαθμία, αν και για να είμαστε ρεαλιστές, ο Παγαγρινιακός εδώ που έφτασε, μόνο με νίκες μπορεί να ελπίζει. Εκτός και αν, την ερχόμενη Κυριακή, κάνει μια… «out of blue», συγκομιδή βαθμού, με μια ισοπαλία κόντρα στον… Τηλυκράτη!